ILM.MV in dheenee kankamah khaasha Digital Studio eh gaaimu kuranee އިލްމުން ދީނީކަންކަމަށް ޚާއްސަ ޑިޖިޓަލް ސުޓޫޑިޔޯއެއް ޤާއިމުކުރަނީ – Ilm ILM.MV in dheenee kankamah khaasha Digital Studio eh gaaimu kuranee\nއިލްމުން ދީނީކަންކަމަށް ޚާއްސަ ޑިޖިޓަލް ސުޓޫޑިޔޯއެއް ޤާއިމުކުރަނީ\nއިލްމް ޖަމިއްޔާއިން ދީނީކަންކަމަށް ޚާއްސަ ޑިޖިޓަލް ސުޓޫޑިޔޯއެއް ޤާއިމުކުރުމުގެ މަސައްކަތްފަށައިފިއެވެ. ލ.ފޮނަދޫގައި ޤާއިމްކުރާ ޑިޖިޓަލް ސުޓޫޑިޔޯވެގެންދާނީ ދީނީ އަދި އިޖުތިމާއީ ކަންކަން ކުރުމަށް ޚާއްސަ ސުޓޫޑިޔޯއަކަށެވެ. ސުޓޫޑިޔޯއިން ވީޑިޔޯ އަދި އޯޑިޔޯ ޕުރޮގުރާމްތަށް ހެދުމާއި ލައިވް ޕުރޮގުރާމްތަށް ހެދުމުގެ މަސައްކަތް ކުރެވޭނެކަމަށް އިލްމް ޖަމިއްޔާއިން މައުލޫމާތު ދެއްވިއެވެ. އެހެން ފަރާތްތަކުން ހިންގާ ދީނީ އަދި އިޖުތިމާޢީ އެކި ހަރާކަތްތަކަށް ސުޓޫޑިޔޯގެ އެހީ އެހީތެރިކަން ލިބޭނެކަމަށްވެސް ޖަމިއްޔާއިން މައުލޫމާތު ދެއްވިއެވެ.\nއިލްމް ޖަމިއްޔާއަކީ ދިވެހިރާއްޖޭގެ މި ވަގުތު ދީނީކަންކަން ކުރިއެރުވުމަށާއި މުޖުތަމަޢު ހޭލުންތެރިކަން އިތުރުކުރުމުގެ އެކި ޕުރޮގުރާމްތަށް ޤައުމީ ފެންވަރެއްގައި ހިންގަމުންދާ ޖަމިއްޔާއެކެވެ. އެގޮތުން އިލްމް ފޭސްބުކްޕޭޖަކީ ދިވެހިރާއްޖޭގެ ހިންގަމުންދާ ދީނީ ޕޭކްޖްތަކުގެ ތެރެއިން އެންމެ ޓުރެންޑިން އަދި އެންމެ ގިނަ ފުލޯވަރސް ތިބި އެއް ފޭސްބުކް ޕޭޖެވެ. ޕޭޖް ރީޗް 250،000އަށް އަރާއިރު އިލްމްގެ ވެބްސައިޓް، އިންޓާރގުރާމް، ޓިކްޓޮކް، ޓެލެގްރާމް، ވައިބަރ ކޮމިއުނިޓީއަކީވެސް ވަރަށް މަޤުބޫލު ސޯސަލް މީޑިޔާ ޕުލެޓްފޯމްތަކެކެވެ.\nސްޓޫޑިއޯގެ މަސައްކަތް މިހާރު ނިމިފައިވާ ހިސާބު\nމި ވަގުތު އިމާރާތުގެ މަސައްކަތް ދަނީ ކުރެވެމުންކަން ވެސް ޖަމިއްޔާއިން ފާހަގަ ކުރެއްވިއެވެ.\nޒަމާނީ ފެންވަރެއްގައި ހެދުމަށް މަސައްކަތްކުރަމުންދާ މި ސުޓޫޑިޔޯގެ ކަންކަން ކުރެވިގެންދަނީ އާންމު އެތަށް ރައްޔަތުންގެ ދީލަތި އެހީތެރިކަމާއެކުކަން ޖަމިއްޔާއިން ފާހަގަކުރެއްވިއެވެ. އަދި ޖަމިއްޔާއިން އުއްމީދުކުރަނީ މި ހަރަކާތްތަކަށް އާންމުންގެ އެހީތެރިކަން ލިބިގެންދިޔުމެވެ.\nސުޓޫޑިޔޯގެ ކަންކަމަށް އެހީތެރިކަން ފޯރުކޮށްދެއްވުމަށް:\n777-00000-25357 (އިލްމް) (ދިވެހިރުފިޔާ އެކައުންޓް)\n777-00000-25358 (އިލްމް) (ޑޮލަރ އެކައުންޓް)\nމިފަދަ ހެޔޮ ކަންކަމަށް މަގުދެއްކުމަށް ކުރެވޭ އިންވެސްޓަކީ ގެއްލިގެންދާނެ އެއްޗެއް ނޫނެވެ.\nރަސޫލާ ޞައްލަﷲ ޢަލައިހި ވަސައްލަމް ޙަދީޘްފުޅުކުރެއްވިއެވެ. [مَنْ دَلَّ عَلَى خَيْرٍ فَلَهُ مِثْلُ أَجْرِ فَاعِلِهِ] މާނައީ: “ހެޔޮކަމަކަށް މަގުދައްކައިފި މީހަކަށް އެހެޔޮކަންކުރި މީހަކާ އެއްފަދަ އަޖުރެއް ލިބޭނެއެވެ.”\nވަރަށް ރަނގަޅު ކަމެއް.. އެހީ ވާނަން އިން ޝާއަ ﷲ


Shahid ge Kabir Singh, kaamiyaabee aa eku film hoonufenah\nފިލްމުގެ ޕޯސްޓަރެއް ---\nމިދިޔަ މަހު ރިލީޒް ކުރި ޝާހިދުގެ ކަޕޫރްގެ އެންމެ ފަހުގެ ފިލްމު "ކަބީރުު ސިންގް" އަކީ ތެލުގޫ ފިލްމު "އަރްޖުން ރެޑީ" ގެ ރީމޭކް އެކެވެ. މި ފިލްމު ސިނަމާތަކަށް ގެނައިތާ ފުރަތަމަ ފަސް ދުވަހުވެސް ދިިޔައީ ބޮކްސް އޮފީހުގައި ވަރުގަދަ ކުރަަމުންނެވެ.\nހާއްސަކޮށް ޝާހިދް ކަޕޫރުގެ ކެރިއަރުގައި ކުޅުނު ސޯލޯ ހީރޯ ފިލްމުތަކުގެ ތެރެއިން ބޮކްސް އޮފީހުގައި މިހާތަނަށް އެންމެ ބޮޑު އާމްދަނީއެއް ހޯދި ފިލްމަށް ވަނީ ވެފަ އެވެ. އަދި "ކަބީރު ސިންގް" ހޯދަމުން އަންނަ ބޮޑު ކާމިޔާބީއާ އެކު، އެންމެ ފަހުން ފެންމަތިިވީ މި ފިލްމުގެ ޓީމުން އުއްމީދުކޮށްގެން ތިބި ކަމެއް ނޫނެވެ.\nބޮލީވުޑްގެ އެންމެ ފަހުގެ ހަަބަރުތައް ގެނެސްދޭ ގިނަަ ނޫސްތަަކުގައި ބުނާގޮތުން ނަމަ އާންމުން ވަނީ މި ފިލްމަށް ވަރަށް ފާޑުކިޔާފަ އެވެ. އެއް ބަޔަކަށް ފިލްމު ކަމުދިޔަ އިރުު އަނެއް ބައި މީހުން މި ފިލްމާ ދޭތެރޭ ދެކޭގޮތް ތަފާތެވެ. ސަބަބަކަށް ބުނަނީ، މި ފިލްމުގައި އަންހެނުންނާ މެދު ކަންތަައް ކުރާ ގޮތް، ނުވަތަ ފިލްމުގައި އަންހެނުން ދައްކުވައިިދޭ ގޮތް ގޯސް ކަމަށެވެ.\nމި ފިލްމަކީ ލޯބީގެ މައްސަލަގަނޑެއްގައި ރަލާއި ދުންފަތުން ދިރިއުޅުން ހަލާކު ކުރާ މެޑިކަލް ސްޓޫޑަންޓެއްގެ ވާހަކަ ކިޔައިދޭ ފިލްމެކެވެ. ފިލްމުގެ މަންޒަރެއްގައި ފިލްމުގެ ބަތަލާ (ކިއާރާ އަދްވާނީ)ގެ މޫނުގައި ޝާހިދު ޖަހަނީ އެދެމީހުންގެ ކައިވެންޏަށް ކިއާރާގެ ބައްޕަ ހުރަސް އެޅުމުންނެވެ. އެ މަންޒަރުގައި ޖަހަން ނުޖެހޭކަން ފާހަގަކޮށް އަންހެނުންނާމެދު ދެކޭ ގޮތް ބަދަލުކުރަންޖެހޭ ކަމަށް ފާޑުކިޔުންތެރިން ބުނެ އެވެ.\nމި މައްސަލަ ހޫނުވެ، ފިލްމުގެ ޑިރެކްޓަރު ސަންދީޕް ވަންގާ އަށް ވަނީ ސުވާލުތައް އަމާޒުކޮށްފަ އެވެ. އަަދި، ޑިރެކްޓަރު ބުނީ ތެލުގޫ ފިލްމުގައިވެސް ކްރިޓިކުން މައްސަލަތަކެއް ދެއްކި ކަމަށެވެ. އެހެންނަމަވެސް، ބޮލީވުޑްގައި މައްސަލައަކަށް ދައްކަނީ ހަމައެކަނި "ފެމިނިސްޓު" ސައިޑް ކަމަށެވެ. އަދި ބުނެފައިވަނީ ފިލްމެއްގައި އަތް ނުލެވޭ އަދި ނުޖެހޭ ކަމުގައި ވާނަމަ އެ ފިލްމެއްގެ އިމޯޝަންސް ރަނގަޅަށް ނުފެންނާނެ ކަމަށެވެ. އަަދި، ކްރިޓިކުންގެ މި ފާޑުކިޔުމަށް ޑިރެކްޓަރު ބުނީ މިއީ އާންމުކޮށް ނުވާކަމެއް ކަމަށެވެ.\nފިލްމާމެދު އޮތް ހިޔާލުތަފާތުވުން ތަކާއެކުވެސް މި ފިލްމުބަލަން ސިނަމާއަށްދާ މީހުން މަދެއް ނޫނެވެ. ފިލްމު ރިލީޒް ކުރިތާ ފަސް ދުވަހުގެ ތެރޭގައި 100 ކްރޯޑް ރުޕީސް ހަމަކުރުމަށް ފަހު، 13 ދުވަހުގެ ތެރޭގައި 200 ކްރޯޑް (28 މިލިއަން ޑޮލަރު) ގެ އާމްދަނީއެއް ވެސް ފިލްމުން ހޯދި އެވެ.


BREAKING NEWS: Italy In Ithuru 454 Meehaku Maruvejje - Vaguthu\nއިޓަލީން އިތުރު 454 މީހަކު މަރުވެއްޖެ\nކޮވިޑް-19 ޖެހިގެން އިޓަލީވިލާތުން އިތުރު 454 މީހަކު މަރުވެއްޖެއެވެ. އިޓަލީން އިއްޔެ މަރުވި މީހުންނަށް ވުރެ މިއަދު މަރުވި މީހުންގެ އަދަދު ވަނީ އިތުރުވެފައެވެ. އިއްޔެ އެގައުމުން މަރުވީ 433 މީހުންނެވެ.\nއިޓަލީން މިއަދު ކޮވިޑް-19 އަށް ފައްސި (ޕޮޒިޓިވް) ވެފައި ވަނީ 2,256 މީހުންނެވެ. މިއަދަކީ މާޗް މަހުގެ 10 ވަނަ ދުވަހަށް ފަހު އިޓަލީން އެއްދުވަސް ތެރޭގައި އެންމެ މަދުން މީހުން ކޮވިޑް-19 އަށް ފައްސިވި ދުވަހެވެ. އިޓަލީން ފައްސިވި މީހުންގެ ޖުމްލަ އަދަދު މިހާރު ވަނީ 181,228 އަށް އަރާފައެވެ. އޭގެތެރެއިން 24,114 މީހުން ވަނީ މަރުވެފައެވެ.\nއިޓަލީގެ ސިވިލް ޕްރޮޓެކްޓިވް ޗީފް އެންގެލޯ ބޮރެއްލީ ވިދާޅުވީ ކޮވިޑް-19 ޖެހެމުން އަންނަ މީހުންގެ އަދަދު މަދުވެ، ބަލިން ރަނގަޅު ވަމުން އަންނަ މީހުންގެ އަދަދު ދުވަހުން ދުވަހަށް މިހާރު އިތުރުވަމުން އަންނަ ކަމަށެވެ. ނަމަވެސް އަދިވެސް ހާލަތު ހަމައަކަށް އެޅިފައި ނުވާކަމަށާއި ކޮންމެހެން ގެއިން ނިކުންނަން ޖެހިގެން ނޫން ގޮތަކަށް ގެއިން ނިކުތުން އެއީ ރަނގަޅުކަމެއް ނޫން ކަމަށް ބޮރެއްލީ ވިދާޅުވިއެވެ.\nއެންމެ ބާރަށް ކޮވިޑް-19 ފެތުރެމުން ގެންދިޔަ އިޓަލީގެ ސިޓީތަކުގައި ވެސް މިހާރު ބަލި ޖެހޭ މީހުންގެ އަދަދު އަންނަނީ ދުވަހުން ދުވަހަށް މަދުވަމުންނެވެ.\nއިޓަލީގެ ހާލަތު މިހާރު ކޮންޓްރޯލް ވަމުން އަންނައިރު އެގައުމުން ގެންދަނީ މިހާރު މީހުން ބޭރަށް ނިކުތުމަށް ކޮންމެވެސް ވަރެއްގެ ލުއިތަކެއް ވެސް ދެމުންނެވެ. އެގޮތުން ސެލޫންތަކާއި ލޯންޑަރީތައް ވެސް މިހާރު ވަނީ ހުޅުވުމުގެ ހުއްދަ ދީފައެވެ.


vnews -3aharuge Ibthihal ah insaafu nulibi3aharu!\nތިން އަހަރުގެ އިބްތިހާލަށް އިންސާފު ނުލިބި ތިން އަހަރު!\nވ. ރަކީދޫ މުހައްމަދު އިބްތިހާލް -- ފޮޓޯ: އިބްރާހިމް އަސަދު\nމީގެ ބަރާބަރު ތިން އަހަރު ކުރިން ތިން އަހަރުގެ ތުއްތު ކުއްޖަކު ވަނީ މުޅި ގައުމު ރޮއްވާލާފައެވެ. އެކުއްޖާ އަޅުގަނޑުމެންނާ ވަކިވެގެންދިޔުން ވެގެންދިޔައީ ފަހުގެ ތާރީޚެއްގައި ގައުމަށް އެންމެ ސިހުން ގެނުވި އެއް ހާދިސާއަށެވެ.\n28 ޖެނުއަރީ 2015ގައި މުޅި ގައުމު ނިދިން ހޭލައްވާލީ ވ. ރަކީދޫގައި އުމުރުން އެންމެ ތިން އަހަރުގެ ތުއްތު މުހައްމަދު އިބްތިހާލް، ސީރިއަސް އަނިޔާތަކަކާއެކު މަރުވެފައި އޮއްވާ ފެނުނު ޚަބަރާއެކުއެވެ. މި ޚަބަރާއެކު މީހުންނަށް ލިބުނު ސިހުން އިތުރަށް ބޮޑުވެގެންދިޔައީ މި ތުއްތުތުއްތު މައުސޫމް ކުއްޖާއަށް މިފަދަ ބޮޑެތި އަނިޔާތަކެއް ލިބި މަރަށް ހާޒިރުވާން ޖެހުނީ އެކުއްޖާ ބަނޑުއަޅައި ވިހެއި، އުފަން މަންމަގެ ސަބަބުންކަން އެނގުމުންނެވެ. އިބްތިހާލް މަރުވެފައި އޮތްއިރު ބޭރު ފުށުން އެތައް އަނިޔާތަކެއް ފެންނަން ހުއްޓެވެ. ކުއްޖާގެ ކަންފަތާއި ކުރިމަތިފަރާތަށް ވެސް ހުރީ ބޮޑެތި އަނިޔާތަކެއް ލިބިފައެވެ. ލިބިފައި ހުރި އަނިޔާތައް ބެލުމަށް ހަށިގަނޑު މާލެ ގެނެސް އައިޖީއެމްއެޗުގައި ވަނީ ތަހުލީލުކޮށްފައެވެ. އިބްތިހާލް ވަޅުލީ 29 ޖެނުއަރީ 2015ގައި އާ ސަހަރާގައެވެ.\nއިބްތިހާލުގެ މަރުގެ މައްސަލައިގައި އޭނަގެ މަންމަގެ މައްޗަށް ވަނީ ގަސްދުގައި ކުއްޖަކު މެރުމުގެ ދައުވާއާއި އަމުރަށް ނުކިޔަމަންތެރިވުމުގެ ދައުވާ އުފުލާފައެވެ. އާފިޔާ ވަނީ ދަރިފުޅަށް ތަކުރާރުކޮށް އަނިޔާކުރި ކަމަށް ޝަރީއަތުގައި ވެސް އެއްބަސްވެފައެވެ. އެގޮތުން މަރުވި ދުވަހު، އިބްތިހާލުގެ ކަރަށް ފިތައި މޭމަތީގައި ތިން ފަހަރަކު ކޮޅުފައިން ޖެހި ކަމަށް އޭނަ ވަނީ ބުނެފައެވެ. ދެ ދައުވާއަށް ވެސް އާފިޔާ އެއްބަސްވެފައި ވީނަމަވެސް މި މައްސަލައިގައި އޭނަގެ މައްޗަށް އަދި ހުކުމެއް ނާދެއެވެ. ކޯޓުން އަމުރުކޮށްގެން ޝަރީއަތް ނިމެންދެން އާފިޔާ ހުރީ ބަންދުކޮށްފައެވެ.\nއިބްތިހާލަށް ޖިންސީގޯނާ ކުރިކަމުގެ ތުހުމަތު، އޭނަގެ ދޮންކާފަގެ މައްޗަށް ކުރެވުނު ނަމަވެސް އެ މައްސަލައިގައި އޭނައަށް ދައުވާ ކޮށްފައެއް ނުވެއެވެ. ނަމަވެސް އޭނަގެ މައްޗަށް ވަނީ އަމިއްލަ ދަރިފުޅާ ބެހުނުކަމުގެ ދައުވާ އުފުލާފައެވެ.\nއިބްތިހާލް މަރާލީ އޭނާގެ މަންމަ އާފިޔާ މުހައްމަދު އަމިއްލަ އިޚްތިޔާރުގައި ކަމަށް އާފިޔާގެ ނަފްސާނީ ޓެސްޓް ހެއްދެވި ޑޮކްޓަރު ޑރ.އައިޝަތު އަލީ ނާޒު ވަނީ ޝަރީއަތުގައި ވިދާޅުވެފައެވެ. ނާޒު ވިދާޅުވީ އާފިޔާގެ ޓެސްޓުތަކުން ޑިޕްރެޝަނާއި އެންޒައިޓީ ވަރަށް ބޮޑަށް ހުރިކަން ފާހަގަކުރެވުނު ކަމަށެވެ. އެގޮތަށް ދިމާވެފައިވަނީ އާފިޔާއަށް އެހެން މީހެއްގެ ފަރާތުން ޖިންސީގޯނާ ލިބިފައިވާތީ ކަމަށާއި އެފަދަ މައްސަލަތަކުގެ ޝިކާރައަކަށްވާ މީހުންގެ ފަރާތުން ޑިޕްރެޝަނާއި އެންޒައިޓީ ފެންނަ ކަމަށެވެ.\nއިބްތިހާލް ކެޔޮދޫގައި އުޅެނިކޮށް ވީމީޑިއާއަށް ނެގިފައިވާ މަންޒަރުގެ ސްކްރީން ޝޮޓެއް--\nގާނޫނީ ވަކީލަކާއެކު މައްސަލަ ކުރިއަށް ގެންދަން ބޭނުން ނުވާ ކަމަށް އާފިޔާ ޝަރީއަތުގައި ބުނެފައިވާތީ މިމައްސަލަ ކުރިއަށް ގެންދަނީ އާފިޔާގެ ފަރާތުން ދިފާއީ ވަކީލަކާ ވެސް ނުލައެވެ.\nއިބްތިހާލް މަރުވީ މަންމަ އަނިޔާކުރާކަން ޖެންޑާ މިނިސްޓްރީއަށާއި ފުލުހުންނަށްވެސް ހުށަހަޅާފައި ވަނިކޮށް ކަމުގައި ވުމުން އިބްތިހާލުގެ މަރުގައި ކަމާބެހޭ ފަރާތްތަކުގެ އިހުމާލު އެބައޮތް ކަމަށް ދައުލަތުން ވަނީ ޝަރީއަތުގައި އިއުތިރާފުވެފައެވެ. މިމައްސަލާގައި ދައުލަތުގެ5މުވައްޒަފެއްގެ މައްޗަށް ދައުވާ އުފުލައި ޝަރީއަތް ފަށާފައިވަނީ ހާދިސާއަށް ދެއަހަރު ފަހުންނެވެ. 29 ޖެނުއަރީ 2017 ގައި ޝަރީއަތް ފަށާފައި ވީނަމަވެސް މިޝަރީއަތްވެސް އެކަށީގެންވާ ހަލުވިމިނެއްގައި ކުރިއަކަށް ނުދެއެވެ.\nއިބްތިހާލަށް މަންމަ އަނިޔާކުރާ ކަމުގެ މައްސަލަ ބެލުމުގައި އެއްވެސް ފަރާތެއްގެ އިހުމާލެއް އޮތްތޯ ބެލުމަށް ޖެންޑާ މިނިސްޓްރީން ވެސް ވަނީ އިބްތިހާލުގެ މަރަށްފަހު އެކަން ތަހުގީގުކޮށްފައެވެ. މިނިސްޓްރީގެ ތަހުގީގަށްފަހު އެމިނިސްޓްރީގެ މުވައްޒަފަކު ވަޒީފާއިން ވަކިކުރިއެވެ. ނަމަވެސް ވަޒީފާއާ ބެހޭ ޓްރައިބިއުނަލުން ވަނީ އޭނައަށް އަލުން ވަޒީފާ ދިނުމަށް އަންގާފައެވެ.\nމީގެ އިތުރަށް ރައްޔިތުންގެ މަޖިލީހުން ވެސް މި މައްސަލަ ބެއްޔެވެ. އެޗުއާރުސީއެމުން ވެސް ހަމަ އެދުވަހު މައްސަލަ ބަލަން ފަށައި އެކުލަވާލި ރިޕޯޓު ދައުލަތުގެ ކަމާބެހޭ މުއައްސަސާތަކާ ވަނީ ހިއްސާކޮށްފައެވެ. އަދި ޖަމްއިއްޔާ ޖަމާއަތްތަކުން މިކަމާ ދެކޮޅަށް ތެދުވެ ހިނގާލުންތަކާ އެއްޗެހި ބޭއްވިއެވެ.\nމިކަމުގައި ކުށްވެރިވާ ފަރާތްތަކަށް ހަރުކަށި އަދަބު ދެއްވާނެ ކަމަށް ރައީސުލްޖުމްހޫރިއްޔާ ވެސް ވިދާޅުވެފައިވެއެވެ. ނަަމަވެސް ހިތާމަޔަކީ މިހިތާމަވެރި ހާދިސާއަށް ތިން އަހަރު ފުރުނުއިރުވެސް އެމައުސޫމް ކުޑަކުޑަ ކުއްޖާގެ ފުރާނަ އެހާ އަނިޔާވެރިކޮށް ގެއްލިގެން ދިއުމުގެ ޒިންމާ އެއްވެސް ފަރާތަކުން އުފުލާފައި ނުވުމެވެ. އަދި ހަރުކަށި ކީއްކުރަންތޯ ލުއި އަދަބެއް ވެސް އެއްވެސް މީހަކަށް ނުލިބި އެކުޑަކުއްޖާއަށް އިންސާފު ނުލިބި ދިގުލައިގެން ދިއުމެވެ. އިބްތިހާލްގެ ހާދިސާ ފަދަ އެތައް ހާދިސާއެއް ގައުމުގައި ހިނގައި އިބްތިހާލް ފަދައިން އަނިޔާ ތަހަންމަލްކުރަމުންދާ އެތައް ކުއްޖަކު މިއަދުވެސް އަޅުގަނޑުމެންގެ ތެރޭގައި ތިބިއިރު އިބްތިހާލަށް އިންސާފު ނުލިބި ދިއުމަކީ އެފަދަ އެހެން ކުދިންނަށް ވެސް އިންސާފު ނުލިބުމެވެ.


REPORT| "Mahmood Vakivee Firiehge Loabi Emme Beynunvi Vaguthu" - Vaguthu\nވެކްސިނާއި ދެކޮޅު މީހުންގެ ސަބަބުން ޔޫރަޕަށް ބިރު ބޮޑުވަނީ! - 47 މިނެޓް ކުރިން\nމަހްމޫދުގެ އަނބިމީހާ މޫމިނާ އުމަރު "ވަގުތު" އަށް އިންޓަވިއު ދެނީ - ވަގުތު އިމޭޖަސް: އަހުމަދު އަޝްހާދު އަބްދުﷲ\n(އދ. ދަނގެތި) ރަށުގެ ގޮނޑުދޮށާ ކައިރިން ރާޅު ބީއްސާލައި ހިސާބުގައި ހުރި މޮނަލާޒް ގޭގެ ދޮރު ހުޅުވާލައި ގެއަށް ވަތް އިރު، ކުރިމަތިން ފެނުނީ ބޮޑު ސިޓިން ރޫމެކެވެ. ސިޓިން ރޫމްގެ ވަށައިގެން ސޯފާ އާއި ގޮނޑިތައް ޖަހާފައި ހުއްޓެވެ. ގޭގެ ގޯތިތެރޭގައި އޮތީ ތަފާތު އެކި ވައްތަރުގެ ރީތި ގަސް އިންދައި ދޮންވެލިން ޒީނަތްތެރިކޮށްފައެވެ. އެއީ ރަށުގައި ހުރި އެންމެ ރީތި އެއް ގެއެވެ.\nހިނގާލާފައި ސިޓިން ރޫމަށް ދެވޭހާ ފުރިހަމަ އަށް އެ ގޯތިތެރެ އޮތީ ޒީނަތްތެރިކޮށްފައެވެ. ގޭގެ މައި ދޮރުން ވަދެ ބެލި އިރު، ހާމައަށް ސިޓިން ރޫމް ފެންނަން ހުރި އިރު، ފުރަތަމަ ވެސް ލޮލުގައި އަޅައިގަތީ، މި ރަށުގައި އަނިޔާވެރި ގޮތަކަށް މަރާލާފައި އޮއްވައި ފެނުނު ވިޔަފާރިވެރިޔާ މަހްމޫދު އަބޫބަކުރުގެ ހުވަފަތް އަނބިމީހާ މޫމިނާ އުމަރު 53، އެވެ. މޫމިނާއެކު، މަހްމޫދުގެ މަންމަ އައިމިނަތު މޫސާ އާއި އާއިލާގެ ބައެއް މެމްބަރުން ސިޓިން ރޫމުގައި މަޑުކޮށްލައިގެން ތިބީ މޮޅިވެރިކަމާއެކުގައެވެ. މަހްމޫދު ނެތުމުގެ ފަޅުކަން އެމީހުންގެ މޫނު މަތިން ފެނެއެވެ.\nމޫމިނާއަކީ ބަލި މީހެކެވެ. ސިއްހީ ގިނަ މައްސަލަތަކެއް ހުންނަ މީހެކެވެ. މޫމިނާ އަށް ދިމާވެފައިވާ ސިއްހީ މައްސަލަތަކާ ގުޅިގެން ދެމަފިރިން އަންނަ ބުރާސްފަތި ދުވަހު ޓެސްޓުތަކެއް ހަދާލަން ރާއްޖެއިން ބޭރަށް ދާން ވިސްނާފައި އޮތެވެ. އެކަމަކު، ކަން ދިމާވީ މޫމިނާ ހީކުރި ގޮތާ ހިލާފަށެވެ. މިދިޔަ ބުރާސްފަތި ދުވަހު ދަނގެތި ރައްޔިތުން ހޯދަމުން ދަނިކޮށް ފެނުނީ މަހްމޫދުގެ ފުރާނަ ނެތް މަސްގަނޑެވެ.\nމިފަދަ ކަމެއް އެ އާއިލާގެ އެއްވެސް މެމްބަރަކަށް ކުރިމަތިވެދާނެ ކަމަށް މީގެކުރިން ހީ ނުކުރާނެއެވެ. އެކަމަކު، "ފައިސާގެ ދަހިވެތިކަމުގައި" އަނިޔާވެރި މީހެއްގެ ނުވަތަ ބައެއްގެ "ޝިކާރައަކަށް" މިވީ މަހްމޫދެވެ. ގަބޫލު ކުރަން ދަތިވިޔަސް، މި ހަގީގަތާ ވަނީ ކުރިމަތިލާން ޖެހިފައެވެ.\nމަހްމޫދު ނެތުމުގެ ހިތްދަތިކަން އެންމެ ބޮޑަށް ކުރާނެ އެކަކަށް މިއަދު ވާނީ ޔަގީނުން ވެސް އަނބިމީހާ މޫމިނާއެވެ. މަހްމޫދުގެ ހަނދާންތައް އެންމެ ބޮޑަށް އާ ކުރާނީ ވެސް މޫމިނާއެވެ. މީހެއްގެ ނުވަތަ ބައެއްގެ "އަތްދަށުވެ" މަހްމޫދު މި ފަނާކުރުވަނިވި ދުނިޔެއާ ވަކިވެގެން ދިއުމަކީ މޫމީނާގެ ހިތަށް ކެތްވާނެ ކަމެއް ނޫނެވެ. އެކަމަކު، މި ދަނޑިވަޅުގައި މޫމިނާ އިސް ކުރީ ކެތްތެރިކަމެވެ. މޫމިނާ ހުރީ ފުލުހުންގެ ތަހުގީގު ކުރިއަށްދާ ގޮތާ މެދުގައި ވަރަށް ބޮޑަށް ހިތްހަމަޖެހިފައެވެ. ބަޔަކު ދައްކާ ވާހަކައެއް ނޫނީ އިވޭ އަޑެއް އެހުމުގެ ނޫނީ ގަބޫލު ކުރުމުގެ ވިސްނުމެއް އޭނާގެ ނެތެވެ.\nމަހްމޫދުގެ މަންމައަށް ބަޔަކު ހިތްވަރު ދެނީ - ވަގުތު އިމޭޖަސް: އަހުމަދު އަޝްހާދު އަބްދުﷲ\nފުލުހުން ކުރިއަށް ގެންދާ ތަހުގީގަށް މޫމިނާގެ އިތުބާރު އެބައޮތެވެ.\n"ވަގުތު" އަށް ދިން ހާއްސަ އިންޓަވިއުއެއްގައި މަހްމޫދުގެ އަނބިމީހާ މޫމިނާ ބުނި ގޮތުގައި މުޅި ގައުމު މިއޮތީ މަހްމޫދުގެ ގާތިލުން ހޯދަން ބޭނުންވެފައެވެ. އެ ގާތިލުން ހޯދައި އިންސާފުގެ ކުރިމައްޗާ ހަމައަށް ގެނައުމަށް ފުލުހުން ކުރެވެން ހުރި ހުރިހާ ކަމެއް ކުރާނެ ކަމުގެ ޔަގީންކަން އެބައޮތް ކަމަށާއި މި މައްސަލައަށް ދައުލަތުގެ އެންމެ އިސްވެރިން ފަށައިގެން އިސްކަންދޭ ކަމަށް އޭނާ ބުންޏެވެ.\n"މިވަރުގެ ކަމެއް (ތަހުގީގު) އެއް ފަހަރަކުން ނުނިންމޭނެ، ވަރަށް ގިނަ ކޮޅު، ވަރަށް ގިނަ ދިމާލު ހުންނާނެ ބަލަން ޖެހޭ،" މޫމިނާ ވާހަކަ ފެށިއެވެ.\nމޫމިނާ ބުނި ގޮތުގައި އެންމެ މީހެއްގެ ރޭވުމަކުން މިވަރުގެ ބޮޑު ކަމެއް ނުވެދާނެ ކަމަށެވެ. މިކަން ކުރި ނޫނީ ބަޔަކު ބޭނުން ކުރި ހަތިޔާރާއި އެ ނޫން ވެސް ހުރިހާ އެއްޗެއް ހޯދަން ވާނެ ކަން މޫމިނާ ފާހަގަކުރިއެވެ. އަދި މިފަދަ ކަމެއް އިތުރު ތަނެއްގައި ނުކުރާނެ ގޮތަކަށް ކަންތައް ރާވަން ޖެހޭ ކަމަށް ފަަސް ދަރިން ބެލެހެއްޓުމުގެ ޒިންމާއާ މިހާރު ހަވާލުވެފައިވާ މޫމިނާ ބުންޏެވެ. މަހުމޫދުގެ ތިބެނީ ފަސް ދަރިންނެވެ. އޭގެ ތެރެއިން ހަތަރު ދަރިން އުޅެނީ ދަނގެތީގައެވެ. އޭނާގެ އަންހެން ދަރިއަކު އެހެން ރަށެއްގެ މީހަކާ އިނދެގެން ރަށުން ބޭރުގައި ވެސް އުޅެއެވެ.\nފުލުހުންގެ ޓީމެއް ހަށިގަނޑު ފެނުނު ފަޅުގެ ސަރަހައްދުގައި - ވަގުތު އިމޭޖަސް: އަހްމަދު އަޝްހާދު އަބްދުﷲ\n"ކުރިއަށް އޮތް ތަނުގައި އަޅުގަނޑުމެން ވެސް ދަނގެތީގައި އުޅެން ޖެހޭ، އަދި ރާއްޖޭގައި ވެސް އުޅެން ޖެހޭ،" މޫމިނާ ކިޔައި ދިނެވެ.\nމޫމިނާ ބުނީ ފުލުހުން ބޮޑެތި ކުރިއެރުންތަކެއް ތަހުގީގުގައި ހޯދި އިރު، މަހްމޫދު އެތަނަކަށް ގެންދާނެ ގޮތަކާއި އެތަނުގައި ކަން ކުރި ގޮތް ވެސް އެނގެން ބޭނުންވާ ކަމަށެވެ. އަދި އާއިލާ އިން ބޭނުންވަނީ މަހްމޫދުގެ ގާތިލުން ހޯދައި ވީއެންމެ އަވަހަށް ޝަރީއަތުގެ ކުރިމައްޗަށް ގެނެސް އެމީހުންނަށް ހައްގުވާ އަދަބު ދިނުން ކަމަށާއި އާއިލާ އަށް ހިތްހަމަޖެހުން ލިބޭނީ އިންސާފު ގާއިމުކުރެވިގެން ކަމަށް އޭނާ ބުންޏެވެ.\n"ބޭނުންވާ ވަރަށް ހެކިތައް ހޯދަން ޖެހޭނެ ހަގީގަތުގައި. މިވަރުގެ ކަމެއް އެންމެ މަގަކުން ނުހިނގާނެ. ކިތަންމެ ގޯޅިއެއް ހުންނާނެ، ކިތަންމެ ދިމާލަކުން ކަންތައްތައް ކުރީމަ އޭނާ އަށް ހަމަލާ އައިސްފައި އެ ވަނީ،" މޫމިނާ ބުންޏެވެ.\nމަހްމޫދް މަރާލި މައްސަލައިގައި ހައްޔަރު ކުރި ސާލިމް ހުދުކުލައިގެ ގަމީހެއް ލައިގެން (މ)- ވަގުތު އިމޭޖްސް\n"މަހްމޫދަކީ ކުށެއް ނެތް މީހެއް، ޝަހީދެއް"\nމޮނަލާޒް ގޭގައި އިންޓަވިއު ކުރިއަށް ދަނިކޮށް، ވަކި ހިސާބަކުން އެ ރަށުގައި ދިރިއުޅޭ ބަޔަކު އެ ގެއަށް ޒިޔާރަތްކޮށް ފުރަތަމަ ވެސް ބައްދަލު ކުރީ މޫމިނާ އާއި މަހްމޫދުގެ މަންމައާއެވެ. މަޑުމައިތިރިކަމާ އެކުގައި މަހްމޫދުގެ މަންމަ ގޮނޑިއެއްގައި އިށީނދެލައިގެން އިން އިރު، އެމީހުން މަހްމޫދުގެ މަންމަ ގައިގައި ފިރުމާލައި ހިތްވަރު ދެމުން ދިޔައެވެ. އަދި ފަހުން މޫމިނާއާ ވެސް ވަރަށް ގިނަ އިރު ވާހަކަ ދެއްކިއެވެ.\nކޮންމެ މީހަކާ ބައްދަލުވިޔަސް މޫމިނާ މިއަދު ދައްކަނީ މަހްމޫދުގެ އޯގާވަންތަކަމާއި ކުލުނުގެ ވާހަކައެވެ. މަހްމޫދުގެ ފަރާތުން އަޅާލުމާއި ލޯބި ނުލިބޭ އެންމެ ވަގުތުކޮޅެއް ވެސް ނުދާ ކަމެވެ. ފިރިއަކަށްވީތީ އަދާކުރަން ޖެހޭ ހުރިހާ ޒިންމާއެއް ބަރާބަރަށް އަދާ ކުރާ ކަމެވެ.\nމަހްމޫދުގެ މަންމަ- ވަގުތު އިމޭޖަސް: އަހުމަދު އަޝްހާދު އަބްދުﷲ\nމަޑުމައިތިރި، ހިތްހެޔޮ މިޒާޖެއްގެ ވެރި މޫމިނާ ބުނި ގޮތުގައި މަހްމޫދަކީ އެއްވެސް ކުށެއް ނެތް، ދަނގެތި ރައްޔިތުން ބަލައިގެންފައިވާ މީހެކެވެ. މަހްމޫދަކީ "ސާދާ، ސީދާ" މީހެއް ކަމަށާއި އެއީ އޭނާ އަށާއި ދަރިންނަށް ވަރަށް ހެޔޮ މީހެއް ކަމަށް ވެސް މޫމިނާ ބުންޏެވެ.\nއަނިޔާވެރި ޒަހަމްތަކަކުން މަރާލައި ފަޅު ގެއެއްގެ ފެންވަޅެއް ތެރެއަށް ވައްޓާލާފައި އޮއްވައި ފެނުނު މަހްމޫދު ދަންނަ ރަށުގެ ހުރިހާ އެންމެން އިއްތިފާގުވި ގޮތުގައި މަހްމޫދަކީ އަހުލާގު ރަނގަޅު، މީހުންނަށް ހިތްހެޔޮ މީހެކެވެ. ރަށުގައި ކާޑުގެ ވިޔަފާރި ކުރުމުގައި މަހްމޫދު އަމަލީ ގޮތުން ބައިވެރިވެއެވެ. ބަގީގައި ބަސްތާ އެއްޗެހި ހިފައިގެން ގޭގެއަށް ދާނީ މުޅިން ވެސް މަހްމޫދެވެ.\nއެއްވެސް މީހަކަށް މަހްމޫދު ދަރާފައި ނޯންނާނެ ކަން އާއިލާ އިން ބުނަނީ ޔަގީން ކަމާއެކުގައެވެ. މަސައްކަތެއް ކުރުވާފައި ދޭން ޖެހޭ އުޖޫރައެއް ނުދީ ލަހެއް ނުކުރެއެވެ. ވޮލެޓުގައި އެހާ ވަރަށް ފައިސާ ގެންގުޅެނީ ވެސް ވިޔަފާރީގެ ބޭނުންތަކަށެވެ. ބަރާބަރަށް ޖަމާއަތަށް ނަމާދަށް ދާނެއެވެ. ހާއްސަކޮށް ފަތިސް ނަމާދަށް މިސްކިތަށް ދާތަން ކިތަންމެ ބަޔަކަށް ފެނިފައި އެބަހުއްޓެވެ.\nމަހްމޫދް މަރާލި މައްސަލައިގައި ހައްޔަރު ކުރި ސާލިމް ފުލުހުންނާއެކު، ސާލިމް ހުދުކުލައިގެ ގަމީހެއް ލައިގެން - ވަގުތު އިމޭޖްސް\n"އެއީ ދިރިއުޅުމުގެ ހަތަރުބައިކުޅަ ތިން ބައި"\nމަހުމޫދަކީ މި ރަށުގެ ޒުވާނުންގެ ކުލަބުގެ އިސް މެންބަރެކެވެ. ރަށުގައި ހިންގާ ކުޅިވަރު ހަރަކާތްތަކާއި އިޖުތިމާއީ ހަރަކާތްތަކުގައި ވެސް އޭނާގެ ބައިވެރިވުން އޮވެއެވެ. ގުޅުން އޮންނަނީ ވަކި އުމުރެއްގެ މީހުންނާ އެކަންޏެއް ނޫނެވެ. ހުރިހާ އުމުރުފުރައެއްގެ މީހުންނާއެވެ.\nމަހްމޫދަކީ އަމިއްލައަށް ބުރަ މަސައްކަތްކޮށްގެން ދިރިއުޅުން ބިނާކުރި މީހެކެވެ. އޭނާގެ މޮނަލާޒް ގެއަށް ބަލާލި އިރު ވެސް އެއީ މަހްމޫދުގެ މަސައްކަތެވެ. މައިގަނޑު ގޮތެއްގައި ކުރަނީ ގޭހާއި ހަނޑޫ، ހަކުރު، ފުށް ގޭގެއަށް ފޯރުކޮށްދިނުމުގެ މަސައްކަތެވެ. މޮނަލާޒް ނަމުގައި ގެއާ ޖެހިގެން ވަރަށް ރީތި ކެފޭއެއް ވެސް އޭނާ ހިންގައެވެ. މަހްމޫދަކީ ރަށުގައި ހުރި މުއްސަނދި މަދު މީހުންގެ ތެރެއިން އެކަކެވެ.\nމަހްމޫދުގެ އަނބިމީހާ "ވަގުތު" އަށް އިންޓަވިއު ދެނީ - ވަގުތު އިމޭޖަސް: އަހްމަދު އަޝްހާދު އަބްދުﷲ\nމޫމިނާ ބުނި ގޮތުގައި މަހްމޫދަކީ ވަރަށް އޯގާތެރި ފިރިއެކެވެ. އޭނާގެ ދިރިއުޅުމުގެ ހަތަރު ބައިކުޅަ ތިން ބަޔަކީ މަހްމޫދެވެ.\n"އަޅުގަނޑަށް މި ހިތްވަރު ލިބުނު އެއް ސަބަބަކީ ފިރިމީހާ ޝަހީދަކަށްވީމަ،" މޫމިނާ ބުންޏެވެ.\n"އަޅުގަނޑުގެ ދުއާއަކީ ވެސް ފިރިމީހާ އަށް ސުވަރުގޭގެ ދާއިމީ ނިއުމަތް މިންވަރުކޮށް ދެއްވުން. އެއީ ދޯ ހޯދަން ބޭނުންވާ އެއްޗަކީ. ފިރިމީހާ ދިޔަ އިރު ގެންދެވުނު އެއްޗެއް ނެތް. ހުރިހާ އެއްޗެއް އެ ދިޔައީ މިތަނުގައި ބަހައްޓާފައި މިތަނަށް ދުކޮށްލާފައި"\nމޫމިނާގެ އެންމެ ހަނދާނަށް އަންނަ އެއް ކަމަކީ ދެމީހުންނަށް ދެވުނު ހައްޖު ދަތުރެވެ. އެ ދަތުރު ނޫނަސް ކިތަންމެ ކަމެއް މޫމިނާގެ ދުލުން ބޭރުވެފައެވެ. ކޮންމެ ތަނަކު ހުއްޓަސް، ފިރިމީހާގެ ހަނދާންތައް ހަރުލާފައި ހުންނަނީ އިއްޔެވީ ކަމެއް ފަދަ އިން ކަމަށް ވެސް އޭނާ ބުންޏެވެ.\n"މީގެކުރިން ނުފެނި 15 މިނެޓުން 15 ވިޔަސް ފިރިމީހާ ގުޅާލާފައި އަހާނެ ކޮބާ ކޮންތާކުހޭ؟، އެހާ ވެސް އޯގާވަންތަ މީހެއް އެއީ، މި އަންނަނީއޭ ބުނާތާ 10 މިނެޓު ވެގެންދާ އިރު އަނެއްކާ ވެސް ގުޅާލާފައި ބުނާނެ ކޮބާ އަންނާކަށް ނުވޭހޭ އެހާ ވެސް ބަލާނެ،" މޫމިނާ ބުންޏެވެ.\nމޫމިނާގެ ސިއްހީ މައްސަލަތަކުގެ ތެރޭގައި ފުއްޕާމެ އާއި ކިޑްނީގެ މައްސަލަ ހިމެނެއެވެ. އޭނާގެ ފުއްޕާމޭގެ ދެބައިކުޅަ އެއްބައި ވަނީ ނަގައިފައެވެ. އަދި މަސައްކަތް ކުރަނީ ނޭވާލާ ނިޒާމުގެ ދެބައިކުޅައެއްބަޔެވެ.\n"އަޅުގަނޑު ފިރިއަކަށް ވަރަށް ބޮޑަށް ބޭނުންވެފައި ހުއްޓާ ފިރިމީހާ ވަކިވެ އެ ދިޔައީ،" މޫމިނާ އަސަރާއެކު ކިޔައި ދިނެވެ.\nމަހްމޫދުގެ މަރުގެ މައްސަލައާ ގުޅިގެން މިހާތަނަށް އައިިއިރު، ފުލުހުން ވަނީ ބަންގްލަދޭޝްގެ ފިރިހެނެއް ހައްޔަރުކޮށްފައެވެ. އާއިލާގެ ފަރާތުން އެނގުނު ގޮތުގައި މި މައްސަލަ ތަހުގީގު ކުރުމުގައި ފުލުހުން ވަނީ ބޮޑެތި ކުރިއެރުންތަކެއް ހޯދައިފައެވެ.\nސާލިމް އުޅޭ ގެ ކައިރީގައި ފުލުހުންތަކެއް މަޑުކޮށްގެން - ވަގުތު އިމޭޖްސް: އަހްމަދު އަޝްހާދު އަބްދުﷲ (ޖެރީ)\nމަހްމޫދުގެ ދަނބިދަރި އަހުމަދު އިމާދު "ވަގުތަށް" ބުނީ ފުލުހުންގެ ތަހުގީގުގެ މިސްރާބު ހުރީ ވަކި ދިމާއަކަށް ހަމައެކަނި އަމާޒުކޮށްގެން ނޫން ކަމުގެ ޔަގީން ކަން ވެސް ފުލުހުން ދިން ކަމުގައެވެ. އަދި ކުރިން ރަށު ތެރެއިން ފާހަގަ ކުރި ޝައްކުތައް ވެސް މުޅިން ނުދާ ކަމުގައެވެ.\nއިމާދު އިޝާރާތް ކުރި ކަމަކީ، ރަށުގެ ރައްޔިތުން، މި މައްސަލާގައި ފުރަތަމަ ތުހުމަތު އަމާޒުކުރި އެ ރަށުގައި ދާދި ފަހަކުން ދިރިއުޅެން ފެށި އއ. ތޮއްޑޫ ތިން މީހުންނަށެވެ. އެ މީހުން މިހާރު މި އަތޮޅު ވެރިރަށް މަހިބަދޫގައި ހައްޔަރުކޮށް ބަހައްޓާފައި ވަނީ މުޅިން އެހެން މައްސަލައެއްގައި ކަމަށް ފުލުހުން ބުނެއެވެ.\nދަނގެތީގައި އުޅޭ އެންމެންގެ ދިރިއުޅުމާ ގުޅިފައިވާ މަހުމޫދުގެ ކުއްލި ވަކިވުމަކީ މުޅި މި ރަށަށް ލިބޭ ފަޅުކަމެކެވެ. މިއީ ދަނގެތީގެ ދިގު ތާރީހުގައި ވެސް މިހާ އަނިޔާވެރި ގޮތަކަށް މީހަކު މަރާލި ފުރަތަމަ ފަހަރެވެ. މިއީ ދަނގެތި ރައްޔިތުން ދުވަހަކު ވެސް ހިތުން ފިލައިގެން ދާނެ މަރެއް ނޫނެވެ. ރަށުގެ ގިނަ ބަޔަކު ތުހުމަތު ކުރާ ގޮތުގައި މަހުމޫދު މަރާލާފައިވަނީ އޭނާގެ އަތުން ފައިސާ ހޯދުމަށް ނުވަތަ ވައްކަމަކަށް ފަހުއެވެ.\nމަހްމޫދުގެ އާއިލާއެކޭ އެއްފަދަ އިން އެހެން އެންމެން ވެސް ބޭނުން ވަނީ މި މައްސަލަ އަށް އިންސާފެވެ.\nއޮކްޓޯބަރ 18, 2021 16:40\nމޫމިނާ ދައްތައަށް ކެތްތެރިކަމާއި ހިތްހަމަޖެހުމާއި އުފާވެރިކަން މިންވަރު ކުރައްވާށި. އާމީން\nއިރާދަކުރެއްވިއްޔާ ސުވަރުގޭގައިވެސް ލޯބިވާ މީހާއާއި އެކުގައި ވުން ދުޢާއަކީ\nއޮކްޓޯބަރ 18, 2021 18:28\nމި ގައުމުގަ އިންސާފު ލިބުމަކީ ނުވާނެ ކަމެތް ތި މަންޒަރު ފެނުނީމަ ހިއްފަޅައިގެންދޭ އެކަމް ނިކަމެތި ރައީތުން ކީއްކުރާނީ މީހަކު މަރާލާމަ އެމީހަކު ހޯދުނިއްޔާ ގެންގޮސް ޖަލައްލާފަ6މަސްކޮށްފަ އެނެތްކާ ނެރެ ދޫކޮށްލަނީ ގިސާސް ނުހިފާ ތިކަހަލަ ކަންކަން ރަނގަޅެއް ނުވާނެ ރައީތުން މިތިބީ ގިސާސް ހިފަން ކިތަށްމެ ވަރަކަށްވެސް ބޭނުންވެފަ އެކަމަކު އެވަރު ވެރިޔަކު މިގައުމަށް އަންނާނެ ހެނެތް ހިއެތް ނުވޭ\nއޮކްޓޯބަރ 18, 2021 19:58\nމާތް ﷲ މޫމިނާ ދައްތައަށް ކެތްތެރިކަން މިންވަރު ކޮށް ދެއްވާށި އާމީން. އަދި މޫމިނާ ދައްތަގެ ބަލި ތަކަށް އަވަސް ޝިފާ އެއް މިންވަރު ކޮށް ދެއްވުން އެދި މާތް ﷲ ގެ ހުޒުރަތުގައި ދުޢާކުރަން. ﷲ ހުގެ ހެޔޮރަޙުމަތުން ދައްތަ އާއި ދައްތަކެ ލޯބިވާ ފިރިމީހާ އެކު ސުވަރުގޭގައި ލެއްވުން އެދި ދުޢާކުރަން . އާމީން. ތި އާއިލާގެ ހިތާމައިގާ ބައިވެރި ވަން،\nއޮކްޓޯބަރ 18, 2021 23:25\nފިރިމީހާ ދިޔަ އިރު ގެންދެވުނު އެއްޗެއް ނެތް. ހުރިހާ އެއްޗެއް އެ ދިޔައީ މިތަނުގައި ބަހައްޓާފައި މިތަނަށް ދުކޮށްލާފައި" ވަރަށް އިބްރަތްތެރި ވާހަކަ ކޮޅެކެވެ.\nއޮކްޓޯބަރ 19, 2021 00:26\n2ރުފިޔާ ރާ އްޖޭގަ ގެންގުޅޭ މީހަކީ ،މިނިކާވަގުންގެ ތެރޭގަ އި ،އުޅޭ މީހަކު ހެން، ބިރުވެރިކަމެ އގަ އުޅެން ޖެހިފަވާމީހެ އް، ނިދާ އިރުވެސް 1ލޯހުޅުވަ އިގެން އޮންނަން ޖެހެނީ! އާބާދީ މަދުމީސްކޮޅެ އް އުޅޭ ތަނެ އް ރާ އްޖެ އަކީ، 99%މީހުންނަކީ ފަގީރުން! 80%މީހުން ނަކީ ވަޒީފާ ނެތްމީހުން! 98%މީހުންނަކީ ބިދޭސިން! 100% ކަރަޕްޝަން،،ޒުވާންޖީލު ހަލާކުވަނީ،ބާރުގަދަ ޑުރަގު ވަބާގަޖެހި، ،އިންސާފު ހަމަހަމަ ކުރޭ! ކޮބާހިޔުމަން ރަ އިޓުސް؟\nއޮކްޓޯބަރ 19, 2021 01:11\nކޮން ތަހުޤީގެއް ލަދު ގަނެބަލަ ކަލޭމެން. ﷲ ގެ އަމުރުފުޅު ޑަސްބިނަށް ޖަހާފަ ކަލޭމެން ތިޔަތިބެނީ... އިސްލާމީ ޝަރީޢަތުގައިވާ ގޮތަށް ޢަމަލު ނުކުރާހަ ހިނދަކު ދުވަހަކު ތިކަމެއް ނުހުއްޓޭނެ....ކަލޭމެންނަށް އެކަން ކުރަން ނުކެރެންޔާ ކުރަން ކެރޭ ބަޔަކާ ހަވާލުކޮއްފަ ގޭގައި ތިބެބަލަ. ތިޔަކަން ކުރި ބަޔެއްގެ ހަށިގަނޑާއި ކަނދުރާ ވަކި ކުރުން އެއީ ﷲ ގެ އަމުރުފުޅު. އެއީ ޢާއިލާ އެކަމަށް ރުހިއްޖެނަނަމަ.....


ޓޫބާކުލޯސިސް (ޓީބީ) | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް ޓޫބާކުލޯސިސް (ޓީބީ)\nޓީބީ އަކީ ކޮބާ؟\nޓީބީ ޖެހެނީ ކީއްވެ؟ އަދި ޓީބީ ޖެހެނީ ކިހިނެއް؟\nޓީބީ ޖެހުމުން ފެނިދާނެ އަލާމާތްތަކަކީ ކޮބާ؟\nޓީބީ ޖެހުމުން ވަނީ ކިހެނެއް؟\nޓީބީ އަށް ހުށަހެޅުމުގެ މަގުފަހިކުރާ ކަންތައްތަކަކީ ކޮބާ؟\nޓީބީ ޖެހިފައި ހުރިތޯ ބަލައި ދެނެގަންނަނީ ކިހެނެއް؟\nޓީބީ އަށް ދެވޭ ފަރުވާއަކީ ކޮބާ؟\nޓީބީ އިން ރައްކާތެރިވުމަށް ކުރެވިދާނެ ކަންކަމަކީ ކޮބާ؟\nޓީބީ އަކީ ޖަރާސީމެއްގެ ސަބަބުން ފެތުރޭ ގައިން ގަޔަށް އަރާ ބައްޔެކެވެ. އާންމުގޮތެއްގައި ޓީބީ ޖެހެނީ ފުއްޕާމެޔަށް ކަމަށް ވިޔަސް ހަށިގަނޑުގެ އެހެން ބައިތަކަށް ވެސް ޓީބީ ޖެހެއެވެ. ފުއްޕާމެޔަށް ޖެހޭ ޓީބީ ވަރަށް ފަސޭހައިން އެހެންމީހުންގެ ގަޔަށް އަރާގޮތް ވެއެވެ. އެއީ ކެއްސުމާއި، ކިބިއެޅުން، ވާހަކަ ދެއްކުން، ކުޅުޖެހުން، އަދި ހުނުން ފަދަ ކަންތައްތައް ކުރުމުގެ ތެރޭގައި ބަލީގެ އަހުލުވެރިޔާގެ ފަރާތުން ވައިގެ ތެރެއަށް ޖަރާސީމް ބޭރުވެ، ކައިރީގައި އުޅޭ މީހުންގެ ގަޔަށް ނޭވާލުމުގެ ޒަރީއާއިން ބަލި ޖައްސާ ޖަރާސީމް ވާސިލްވުމުންނެވެ. ދިގުމުއްދަތަކަށް ފަރުވާކޮށްގެން ޓީބީ މުޅިން ރަގަޅު ކުރެވެއެވެ. އާންމުގޮތެއްގައި ޓީބީ އަށް ދެވޭ ފަރުވާ6މަސް ނުވަތަ9މަސް ދުވަހުގެ މުއްދަތަށް ދިގުދެމިގެން ދެއެވެ.\nޓީބީ ގެ ދެވައްތަރެއް ވެއެވެ. އެއީ ''ލޭޓެންޓް ޓީބީ'' އަދި '' އެކްޓިވް ޓީބީ'' އެވެ. ''ލޭޓެންޓް ޓީބީ'' ނުވަތަ ''މައިތިރި / ހިމޭން ޓީބީ'' ގެ މާނައަކީ ހަށިގަނޑުގައި ޓީބީ ޖައްސާ ޖަރާސީމް ހުރެ، އޭގެ އަލާމާތްތައް ނުފެނުމެވެ. އަދި އެހެން މީހުންނަށް އެމީހާގެ ފަރާތުން ޓީބީ ނުޖެހުމެވެ. މާނައަކީ މިހާލަތުގައި ޓީބީ ޖައްސާ ޖަރާސީމް ހަށިގަނޑުގައި ހުރީ '' މައިތިރި'' ނުވަތަ ''ހިމޭން'' ކަންމަތީ ''ފޮރުވިފައިވާ'' ހާލަތެއް ގައެވެ. ނަމަވެސް މިފަދަ މީހުންނަށް ''އެކްޓިވް ޓީބީ'' ކުރިމަތި ވުމުގެ ފުރުސަތު އެބައޮތެވެ. ގިނަފަހަރު ހަށިގަނޑު ދިފާޢީ ބާރު ދަށްވާ ހާލަތްތަކުގައި ޓީބީގެ އަލާމާތްތައް ފެނި ''އެކްޓިވް ޓީބީ'' އޭ ކިޔޭ ހާލަތް ކުރިމަތި ކުރުވައެވެ. ''އެކްޓިވް ޓީބީ'' ގެ މާނައަކީ ޓީބީ ހަށިގަނޑުގައި ފެތުރެމުން ދިއުމެވެ. އަދި މިގޮތުން ފުއްޕާމެޔަށް ޓީބީ ޖެހިއްޖެ ނަމަ އެހެންމީހުންގެ ގަޔަށް އެމީހެއްގެ ކިބައިން ޓީބީގެ ޖަރާސީމް ވާސިލްވެ، ޓީބީ ޖެހޭގޮތް ވެއެވެ.\nޓީބީ ޖެހެނީ ''މައިކޮބެކްޓީރިއަމް ޓޫބާކިއުލޯސިސް'' އޭ ކިޔޭ ޖަރާސީމެއްގެ ސަބަބުންނެވެ. މި ޖަރާސީމް އަށަގަންނަނީ ހަށިގަނޑުގައި ފުއްޕާމޭ ފަދަ ލެޔާއި، އޮކްސިޖަން އިން މުއްސަދިވެފައިވާ ހިސާބުތަކުގައެވެ.\n''ލޭޓެންޓް ޓީބީ'' ޖެހިފައިވާ މީހުންގެ ކިބައިން އެހެންމީހުންގެ ގަޔަށް ބައްޔެއް ނާރާނެ އެވެ. ފުއްޕާމެޔަށް ޖެހޭ ޓީބީ އަކީ ވަރަށް ފަސޭހައިން ގައިން ގަޔަށް އަރާ ބައްޔެކެވެ. ޓީބީ ޖެހެނީ މިފަދަ މީހުން ކެއްސުން، ނޭވާލުން، ކުޅުޖެހުން، ކިބިހި އެޅުން، ލަވަކިޔުން، އަދި ހުނުން ފަދަ ކަންތައްތައް ފުރިހަމަ ކުރުމުގެ ތެރޭގައި ޓީބީ ޖައްސާ ޖަރާސީމް ވައިގެ ތެރެއަށް ބޭރުވެގެން ދެއެވެ. އެއަށްފަހު ވައިގެ ތެރޭގައި އަށަގެންފައި ހުރި ޖަރާސީމް ސަލާމަތުން ހުރި މީހެއްގެ ގަޔަށް ވާސިލްވެއްޖެ ނަމަ ޓީބީ އެމީހަކަށް ޖެހިދެއެވެ. ހަށިގަނޑު ގެ އެހެން ހިސާބުތަކަށް ޖެހޭ ޓީބީ ގައިން ގަޔަށް އެރުމުގެ ފުރުސަތު ކުޑައެވެ.\n''ލޭޓެންޓް ޓީބީ'' ހުރި ނަމަ އޭގެ އަލާމާތްތަކެއް ނުފެންނާނެ އެވެ. އެހެންކަމުން މިފަދަ މީހުންނަށް ޓީބީގެ ޖަރާސީމް ހަށިގަނޑުގައި ހުރި ނަމަވެސް ނޭގި ހިގައިދާނެ އެވެ. އަލާމާތްތައް ފެންނަށް ފަށަނީ ''އެކްޓިވް ޓީބީ'' ގެ ހާލަތަށް ބަދަލުވުމުންނެވެ. ''އެކްޓިވް ޓީބީ'' ހުރިނަމަ އެހެންމީހުންނަށް ފަސޭހައިން ބަލި ފަތުރުވައެވެ. ޓީބީ ޖެހިފައިވާ ހިސާބު ނުވަތަ ގުނަވަނެއްގެ މައްޗަށް ރިއާޔަތްކޮށް ފެންނަ އަލާމާތްތައް ތަފާތު ވާނެއެވެ. މިސާލަކަށް މައިބަދަ އަށް ޓީބީ ގެ އަސަރު ކޮށްފައިވާނަމަ ބުރަކަށީގައި، އަދި އުނަގަނޑުގެ ފަހަތުގައި ރިއްސުން ފަދަ އުދަގޫތައް މެދުވެރި ކުރުވައެވެ.\nފުއްޕާމެޔަށް ޓީބީ ޖެހުމުން ފެނިދާނެ އަލާމާތްތައް\n''އެކްޓިވް ޓީބީ'' ފުއްޕާމެޔަށް ޖެހުމުން ފެނިދާނެ އަލާމާތްތަކުގެ ތެރޭގައި އާދަޔާޚިލާފަށް ދިގުމުއްދަތަކަށް (3ހަފްތާ އަށްވުރެ ގިނަ ދުވަސް ވަންދެން ) ކެއްސުން، މާބޮޑަށް ވަރުބަލިވެ ވަރުދެރަވުން، ކާހިތް ނުވުން، ބަރުދަން ލުއިވުން، ރޭގަނޑު ހުންއައިސް ދާހިއްލުން، ވިންދު ޖެހުން އިތުރުވުން، ކަރުގައި ގޮށްލުން، ނޭވާކުރުވެ، މޭގައި ރިހުން އަދި މިނޫނަސް ބައެއް އަލާމާތްތައް ހިމެނެއެވެ. ކެއްސުމާއި، އެކު ގަނޑުގަނޑަށް ހުންނަ ދަވަ ނުވަތަ އަރިދަފުސް ބޭރުވާނެ އެވެ. ބައެއް ފަހަރު މި އަރިދަފުސް ގަނޑުގެ ތެރޭގައި ލޭ ވެސް ހުރެދާނެ އެވެ.\nފުއްޕާމެޔަށް ކުރިމަތިވާ ބައްޔެއް ކަމުގައިވާ ''ނިއުމޯނިއާ'' އަދި ފުއްޕާމޭގެ ކެންސަރު ޖެހުމުން ކުރިމަތިވާ އަލާމާތްތަކާއި، ޓީބީ ޖެހުމުން ކުރިމަތިވާ އަލާމާތްތަކުގައި އެއްގޮތްކަމެއް ކަމެން ހުރެއެވެ. އެހެން ކަމުން މިބަލިތަކުގެ ތަފާތު ދެނެގަނެވެނީ ކުރެވޭ ޓެސްޓްތަކުގެ އެހީގައެވެ.\nޓީބީ ޖެހެނީ ''މައިކޮބެކްޓީރިއަމް ޓޫބާކިއުލޯސިސް'' އޭ ކިޔޭ ޖަރާސީމެއް ނޭވާލުމުގެ ތެރެއިން ފުއްޕާމެޔަށް ވާސިލްވުމުންނެވެ. ޖަރާސީމް ހަށިގަނޑަށް ވާސިލްވުމަށް ފަހު އޭގެ ސަބަބުން އުފެދޭ ޓީބީ އިންފެކްޝަން އާންމު ގޮތެއްގައި އަށަގެންފައި ހުންނަނީ ފުއްޕާމޭ ގައެވެ. ނަމަވެސް ފަހުން ޖަރާސީމްތައް ލޭގެ ޒަރީއާއިން ހަށިގަނޑުގެ ހިސާބުތަކަށް ވާސިލްވެ، އެހެންބައިތަކަށް ޓީބީގެ އަސަރު ފޯރުވައެވެ.\nޓީބީ އިންފެކްޝަން އަށަގަންނަތާ ކުރީކޮޅު އޭގެ އަސަރު ނުފެނި ހިގައިދާނެ އެވެ. ހަށިގަނޑު ގެ ދިފާޢީ ނިޒާމް ރަގަޅު ނަމަ އިންފެކްޝަންއާއި އިދިކޮޅަށް ހަށިގަނޑު ހަގުރާމަ ކުރެއެވެ. އެގޮތުން ޖަރާސީމްގެ ވަށައިގެން ދިފާޢީ މަސައްކަތުގައި ބައިވެރިވާ ސެލްތައް ފާރެއް އެކުލަވައިލައެވެ. މިގޮތަށް ވުމުން ޖަރާސީމް ދިރިހުރި ނަމަވެސް އެހެން ހިސާބުތަކަށް ނުވަތަ އެހެން މީހުންގެ ގަޔަށް ބަލީގެ އަސަރު ނުފޯރާނެ އެވެ. މިއީ ކުރިން ބުނެވުނު '' ލޭޓެންޓް ޓީބީ''އޭ ކިޔޭ މަރުހަލާ އެވެ. ކުރިން ވެސް ބުނެވުނު ހެން ''ލޭޓެންޓް ޓީބީ'' ހުރިކަން ދެނެގަނެވެނީ ހަމުގެ ޓެސްޓަކާއި، ލޭގެ ޓެސްޓެއްގެ އެހީގައެވެ.\nއިންފެކްޝަން އަށަގަތުމަށް ފަހު ޖަރާސީމްތައް ބޮޑުވެ، އިތުރުވުން ހުއްޓުވުމަށް ދިފާޢީ ނިޒާމް ނުކުޅެދިއްޖެ ނަމަ ''އެކްޓިވް ޓީބީ''ގެ ހާލަތަށް ބަލި ބަދަލުވެގެން ދެއެވެ. ފުރަތަމަ ފަހަރަށް އިންފެކްޝަން އަށަގަންނަތާ2އަހަރުގެ ތެރޭގައި ''ލޭޓެންޓް ޓީބީ'' ހުރި،5އިންސައްތަ މީހުން ''އެކްޓިވް ޓީބީ''ގެ ހާލަތަށް ބަދަލުވާކަމަށް ދިރާސާތަކުން ދައްކަ އެވެ. އަދި އަނެއް5އިންސައްތަ މީހުންނަށް ހަޔާތުގެ ކޮންމެވެސް ހިސާބެއްގައި ''އެކްޓިވް ޓީބީ''ގެ އުދަގޫތައް ކުރިމަތިކުރުވާ ކަން ފާހަގަކުރެވިފައި ވެއެވެ.\n- ޓީބީ ޖެހިފައިވާ މީހަކާއި ގާތްގުޅުމެއް އޮތުން: މިސާލަކަށް އެއްގެއެއްގައި އުޅޭނަމަވެސް ސަލާމަތުން ހުރިމީހާގެ ގަޔަށް ޓީބީ ވާސިލްވެދާނެ އެވެ. އެއީ އެފަދަ މީހުން ކެއްސައި ކިބިއެޅުމުގެ ތެރޭގައި ސަލާމަތުން ހުރި މީހާގެ ހަށިގަނޑަށް ޓީބީ ޖައްސާ ޖަރާސީމް ވާސިލްވެދާނެ ތީ އެވެ.\n- ޓީބީ ޖެހިފައިވާ މީހުންނާއި، އަޅާލުން: މިގޮތުން ޑޮކްޓަރުންނާއި، ނަރުހުން، އަދި ޞިއްޙީ ދާއިރާގައި މަސައްކަތް ކުރާ މީހުންނަށް ބައެއް ފަހަރު ބަލިމީހާގެ ފުށުން ޓީބީ ވާސިލްވާގޮތް ވެއެވެ.\n- މީހުން ގިނަ ތަނެއްގައި އުޅެން ޖެހިފައިވުން ނުވަތަ މަސައްކަތް ކުރުން: މިފަދަ ތަންތަނުގައި އުޅޭއިރު ޓީބީ ޖެހިފައިވާ މީހަކު އުޅޭނަމަ އެމީހެއްގެ ކިބައިން ދެންތިބި މީހުންނަށް ވަރަށް ފަސޭހައިން ޓީބީ ވާސިލްވާގޮތް ވެއެވެ. މިސާލަކަށް ޖަލުތަކާއި، ހޮސްޕިޓަލް، ސުކޫލް، މަދަރުސާ ފަދަ މީހުން އެއްވާތަންތަން ފާހަގަ ކުރެވެއެވެ.\n- އެކަށޭނަ ޞިއްޙީ ޚިދުމަތް ލިބޭނެ ގޮތް ހަމަޖެހިފައި ނެތުން، ނުވަތަ ޞިއްޙަތާއި މެދު ފަރުވާކުޑަކުރުން.\n- މަސްތުވާ ތަކެއްޗާއި، ބަނގުއާވި ބޭނުންކުރުން.\n- ޓީބީ އާންމު ހިސާބުތަކަށް ދަތުރުކުރުން ނުވަތަ އެއިން ހިސާބަކުން އަންނަ ފަތުރުވެރިއެއްގެ ކިބައިން ޓީބީ ފެތުރޭގޮތް ވެއެވެ. ޓީބީ އާންމު ހިސާބުތަކުގެ ތެރޭގައި ކެރީބިއަން، ލެޓިން އެމެރިކާ، އިރުމަތީ ޔޫރަޕް، އެފްރިކާ، އޭޝިއާ، އަދި ރަޝިޔާ ފަދަ ގައުމުތައް ހިމެނެއެވެ.\n''ލޭޓެންޓް ޓީބީ''، ''އެކްޓިވް ޓީބީ'' ގެ ހާލަތަށް ބަދަލުވުމުގެ ފުރުސަތު އަންނަނިވި ހާލަތްތަކުގައި އިތުރު ކުރުވައެވެ.\n- ދިފާޢީ ނިޒާމްގެ ބާރު ދެރަކޮށްލާ ބަލިތަކަށް ހުށަހެޅުން: މިސާލަކަށް ކެންސަރު، ކޮންޓްރޯލް ނުކުރެވޭ ހަކުރުބަލި އަދި އެއިޑްސް ފަދަ ބަލިތަކަށް ހުށަހެޅުން.\n- ދިގުމުއްދަތަކަށް ''ކޮޓިކޯސްޓީރޮއިޑް'' އެކުލެވޭ ބޭސްތައް ބޭނުންކުރުން.\n- މާބޮޑަށް ހަށިގަނޑު ނިކަމެތިވެ، އަނަރޫފަވެފައިވުން.\n- ސިލިކޯސިސް ފަދަ ދާއިމީ ބައްޔެއް ފުއްޕާމެޔަށް ޖެހިފައިވުން\n- ދިފާޢީ ނިޒާމްގެ މަސައްކަތަށް ބުރޫއަރާ ފަދަ ބައްޔެއް ނުވަތަ ކަމެއް ކުރިމަތިވުން: މިސާލަކަށް ގުނަވަނެއް ބަދަލުކުރުން، އުމުރުން ދުވަސްވުން، ވިހެއުން.\n''އެކްޓިވް ޓީބީ'' ގެ އަސަރު ހުރިކަން ދެނެގަންނަނީ ކުރިން ބުނެވުނު ޓީބީ އާއި ގުޅިގެން ކުރިމަތިވާ ޢަލާމާތްތަކާއި، އަދި ޑަކްޓަރުން ހަށިގަނޑު ޗެކްކޮށް ބަލާ ބެލުމުގެ ތެރެއިންނެވެ. ''ލޭޓެންޓް ޓީބީ'' ޖެހިފައިވާ ކަން އެގެނީ ''ޓޫބާކިއުލިން ސްކިން ޓެސްޓް '' އޭ ކިޔޭ ހަމުގެ ޓެސްޓަކަށް ، ނުވަތަ ލޭގެ ޓެސްޓްތައް ޓީބީ އަށް ޕޮޒިޓިވްކޮށް ދެއްކުމުންނެވެ. ''އެކްޓިވް ޓީބީ'' ޓީބީ ޖެހިފައިވާ ކަން އެގެނީ ކުޅާއި، އަރިދަފުސް ފަދަ ސާމްޕަލްތައް ޓެސްޓްކުރުމުގެ ތެރޭގައި އޭގައި ޓީބީ ޖައްސާ ޖަރާސީމް ފެނުމުންނެވެ. ބައެއް ފަހަރު ޓީބީ ގެ އަސަރު ފުއްޕާމޭގައި ހުރިތޯ ބެލުމަށް އެކްސްރޭ ވެސް ނަގައެވެ. ފުއްޕާމޭ ނޫން އެހެންބައިތަކަށް ޖެހޭ ޓީބީ ދެނެގަތުމަށް ޓަކައި އެކްސްރޭ ހެދުމުގެ އިތުރުން، ކުޑަކަމުދާ ތަކެތި ޓެސްޓް ކުރުން، ހަށިގަނޑުގައި ޓީބީ އަށަގެންފައިވާ ކަމަށް ޝައްކު ކުރެވޭ ހިސާބު ސްކޭން ކުރުން، އަދި އެހިސާބުން އެތިކޮޅެއް ނަގައިގެން އޭތިކޮޅު ޓެސްޓް ކުރުން ފަދަ ކަންތައްތައް ކުރެވެއެވެ.\nޓީބީ އަށް ފަރުވާ ކުރަމުންދާ ދުވަސްވަރު ޓެސްޓް ކުރުން\nޓީބީ އަށް ފަރުވާ ލިބިގަންނަމުންދާ ދުވަސްވަރު ކުޅު އަދި އަރިދަފުސް މަހަކު 1 ފަހަރު ނުވަތަ އެއަށް ވުރެ ގިނައިން ވެސް ޓެސްޓްކުރެވެއެވެ. މީގެ ބޭނުމަކީ ޓީބީ އާއި ގުޅިގެން ނަގަމުންދާ ބޭސްތަކުން މަންފާއެއްވޭތޯ ނުވަތަ ނުވޭތޯ ޔަގީން ކުރުމެވެ. ފަރުވާކޮށް ނިމެން ކައިރިވުމުން ފުއްޕާމޭގެ އެކްސްރޭ ބައެއް ފަހަރު ނަގައެވެ. އޭގެ ބޭނުމަކީ މުސްތަގުބަލުގައި އެފަދަ ކަމެއް ދިމާވިޔަސް އަޅާކިޔުމަށްޓަކައި އެކްސްރޭ އެއް ނަގައިފައި ބޭއްވުމެވެ.\nޓީބީ އާއި ގުޅިގެން ދެވޭ ބޭސްތަކުން ހަށިގަނޑަށް ނުރައްކާތެރި އަސަރެއް ކުރޭތޯ ބެލުމަށް ވެސް މިދުވަސްވަރު ބައެއް ކަހަލަ ޓެސްޓްތައް ހެދެއެވެ. މިގޮތުން ''ފުރަމޭގެ މަސައްކަތް ހުރިނެތްގޮތް ބެލުމަށް ހެދޭ ޓެސްޓްތައް''، ''ލޮލުގެ ޓެސްޓްތައް''، އަދި ''އަޑުއެހުމުގެ ޓެސްޓްތައް'' ހެދެއެވެ. އެއީ ބޭނުންކުރެވޭ ބޭހުގެ ސަބަބުން ފުއްޕާމޭ، ލޯ، އަދި ކަންފަތް ފަދަ ގުނަވަނަކަށް ނޭދެވޭ އަސަރެއް ކޮށްފައިވޭތޯ ބެލުމަށްޓަކައެވެ.\nފުއްޕާމޭ ނުވަތަ އެހެން ހިސާބަކަށް ވެސް ''އެކްޓިވް ޓީބީ'' ކުރިމަތި ވެފައިވާނަމަ އޭގެ ފަރުވާ ގެ ގޮތުގައި އާންމުގޮތެއް ގައި ތަފާތު4އެންޓިބަޔޮޓިކް އެއްކޮށް ބޭނުންކުރެވެއެވެ. އެންޓިބަޔޮޓިކް އަކީ ތަފާތު ވައްތަރުގެ ޖަރާސީމްތައް ނުވަތަ ބެކްޓީރިއާ މަރާލައި ނައްތާލާ އެއްޗެކެވެ.\n''ލޭޓެންޓް ޓީބީ'' އަށް ފަރުވާގެ ގޮތުގައި އެންމެ ''އައިޒޯނިއެޒައިޑް''9 މަސް ދުވަސް ވަންދެން ނުވަތަ ''ރިފަމްޕިސިން''4ނުވަތަ6މަސް ދުވަސް ވަންދެން ނަގަން ޖެހެއެވެ.މިކަމުގެ ސަބަބުން ''އެކްޓިވް ޓީބީ'' އަށް އިންފެކްޝަން ބަދަލުވުން ކުޑަކޮށް، އެކަމުން ހިމާޔަތް ކޮށް ރައްކާތެރި ކޮށްދެއެވެ.\n''އެކްޓިވް ޓީބީ'' އަށް6މަސް ދުވަސް ވަންދެން ފަރުވާ ކުރަން ޖެހެއެވެ. ބައެއް ފަހަރު6މަސް ފަހުން އަނެއްކާ ޓީބީ ހާލަތު ދެނެގަތުމަށް ޓެސްޓްތައް ހަދާއިރު ޕޮޒިޓިވްކޮށް ދައްކައިފިނަމަ މިމުއްދަތު 8 މަސް ނުވަތަ9މަހަށް އިތުރު ކުރަންޖެހެއެވެ. އެންމެ އާންމުކޮށް ދެވޭ ބޭސްތަކަކީ ''އައިޒޯނިއެޒައިޑް''، ''ރިފަމްޕިސިން''، ''ޕައިރަޒިނަމައިޑް''، އަދި ''އީތަމްބިއުޓޯލް'' އެވެ. މީގެ އިތުރުން ބައެއް ފަހަރު ''ސްޓްރެޕްޓޮމިސިން''، ''އިތިއޮނަމައިޑް''، ''ސައިކްލޯސިރިން'' އަދި ''ކެޕްރިއޯމިސިން'' ފަދަ ބޭސްތައް ބޭނުންކުރެވެއެވެ.\nޓީބީ އަށް ފަރުވާ ލިބިގަންނަ އިރު ސަމާލުވާން ޖެހޭ އެންމެ މުހިއްމު އެއްކަމަކީ ބަރާބަރަށް ބޭސްތައް ބޭނުންކުރުމެވެ. ބޭސްތައް ބޭނުންކުރުން ކަނޑައެޅިފައިވާ މުއްދަތުގެ ކުރިން ހުއްޓާލައިފިނަމަ ބައެއް ފަހަރު ފަރުވާ ލިބިގަންނަން ޖެހޭ މުއްދަތު އިތުރުވެ، އަދި އަލުން ފަރުވާ ކުރަން ފަށަން ޖެހިދާނެ އެވެ. މާނައަކީ އަލުން އާފެށުމަކުން ފަށަން ވެސް ޖެހިދާނެ އެވެ. ''އެކްޓިވް ޓީބީ'' އަށް އެކަށޭނަ ގޮތެއްގައި ފަރުވާ ނުދެވިއްޖެ ނަމަ ފުއްޕާމެޔާއި، އެހެން ގުނަވަންތަކަށް ޓީބީ ގެ އަސަރު ފޯރައި، އާޚިރު ނަތީޖާއެއްގެ ގޮތުން މަރާއި ކުރިމަތިލާން ޖެހެއެވެ.\nޓީބީ އިން ރައްކާތެރިވެ ހުރުމަށް އަންނަނިވި ކަންތައްތަކަށް ސަމާލު ވާށެވެ.\n- ޓީބީ އިން ރައްކާތެރިވުމަށް ދެވޭ ''ބީސީޖީ'' ވެކްސިން ކުޑަދަރިފުޅަށް ދިނުން.\n- ކެއްސާ، ކިބިހި އަޅާއިރު އަނގަޔާއި، ނޭފަތް ނިވާކުރުން.\n- ޓީބީ ޖެހިފައިވާ މީހުންނާއި ގައިގޯޅިވެ ނޫޅުން\n- ޓީބީ ޖެހިފައިވާ މީހާ ގަވާއިދުން ފަރުވާކުރުން\n- ޓީބީ ޖެހިފައިވާ މީހަކާއި އެއްގެޔަކު އުޅޭނަމަ ދޭތެރެއަކުން ޓީބީ އަށް ހަށިގަނޑު ޓެސްޓް ކުރުން\n- މީހުން އެއްވެ އުޅޭތަންތަނަށް ކުޅުޖެހުން، އަދި މީހުންގެ ގަނޑުގެ ތެރެއަށް ކެއްސުން ، ކިބިހި އެޅުން ފަދަ އާދަތަކާއި ދުރުހެލިވުން\n- ހަށިގަނޑަށް ފައިދާހުރި ކާނާ އަބަދުވެސް ބޭނުންކުރުން\n- ޢާންމު ޞިއްޙަތަށް ރައްކާތެރިވެ، ފަރުވާތެރިވުން


MDP ge inthihaabu: Dhaaimee list shakuvaaah hulhuvaalaifi\nއެމްޑީޕީގެ އިންތިހާބު: ދާއިމީ ލިސްޓް ޝަކުވާއަށް ހުޅުވާލައިފި\nއެމްޑީޕީގެ ބައްދަލްވުމެއްގެ ތެރެއިން\nއެމްޑީޕީގެ ދާއިރާތަކުގެ އިންތިހާބު 2021 ގައި ވާދަކުރާ ކެންޑިޑޭޓުންގެ ދާއިމީ ލިސްޓަށް ޝަކުވާ ހުށަހެޅުމުގެ ފުރުސަތު ހުޅުވާލައިފި އެވެ. އެ ޕާޓީން ބުނީ އެ ފުުރުސަތު ހުޅުވާލީ މިއަދުން ފެށިގެން އޯގަސްޓް 30 ވާ ހޯމަ ދުވަހުގެ ނިޔަލަށް ކަމަށެވެ.\nދާއިމީ ލިސްޓް އާންމުކޮށްފައިވަނީ އިއްޔެއެވެ. އެ ލިސްޓްގައި 700 ވުރެ ގިނަ ކެންޑިޑޭޓުންގެ ނަން ހިމަނާފައިވެއެވެ.\nއެ ޕާޓީން ހުނީ ޝަކުވާ ބަލައިގަތުމުގެ ސުންގަޑި އަކީ ހޯމަ ދުވަހުގެ ހަވީރު ހަތަރެއް ކަމަށެވެ. އަދި އޮންލައިންކޮށް ހުށަހަޅާ ފަރާތްތަކަށް މިއަދުން ފެށިގެން ސުންގަޑި ހަމަވަންދެން [email protected] އީމެއިލް މެދުވެރިކޮށް ޝަކުވާ ހުށަހެޅޭނެ އެވެ.\nއެމްޑީޕީން ބުނީ މިއަދު ހުޅުވާލި ފުރުސަތަކީ އޯގަސްޓް 16، 2021 ގައި ހުޅުވާލި ޝަކުވާ ހުށަހެޅުމުގެ ފުރުސަތުގެ ތެރޭގައި ޝަކުވާ ހުށަހެޅުއްވި މީހުންނަަށް އެ މީހުންގެ ޝަކުވާ ކެންޑިޑޭޓުންގެ ދާއިމީ ލިސްޓު އާންމު ކުރިއިރު ހިމެނިފައި ނުވާ މީހުންނަށް ހުޅުވާލެވުނު ފުރުސަތެއް ކަމަށެވެ. އަދި މިއަދު ހުޅުވާލި ފުރުސަތުގެ ތެރޭގައި ކުރިން ހުށަހަޅާފައި ނުވާ ޝަކުވާއަކާ ގުޅޭ ޝަކުވާއެއް އެއީ އައު ޝަކުވާ އެއް ނަމަވެސް ބަލައިނުގަނެވޭނެ ކަމަށް ބުންޏެވެ.


އެމެރިކާއިން ދިން ހަތިޔާރުން ރަޝިޔާގެ ސިފައިން ފައްސާލެވޭނެ: ޔޫކްރެއިން އެމެރިކާއިން ދިން ހަތިޔާރުން ރަޝިޔާގެ ސިފައިން ފައްސާލެވޭނެ: ޔޫކްރެއިން\nއެމެރިކާއިން ދިން ހަތިޔާރުން ރަޝިޔާގެ ސިފައިން ފައްސާލެވޭނެ: ޔޫކްރެއިން\nއެމެރިކާއިން ފޮނުވި ރޮކެޓް ސިސްޓަމްތަކެއް ޔޫކްރެއިން އަސްކަރިއްޔާއަށް ލިބިއްޖެއެވެ. އެމެރިކާއިން ޔޫކްރެއިނަށް ފޯރުކޮށްދީފައި ވަނީ "ހައި މޯބިލިޓީ އާޓިލަރީ ރޮކެޓް ސިސްޓަމް" ނުވަތަ "ހައިމާސް"ގެ ނަން ދީފައިވާ ބަރުހަތިޔާރު ތަކެކެވެ. ދުރުގައިވާ އަމާޒުތަކަށް ހަމަލާ ދިނުމުގައި ބޭނުން ކުރެވޭނެ މި ރޮކެޓް ސިސްޓަމްތަކާ އެކު، ޔޫކްރެއިނަށް އަރައި ބައެއް ސަރަޙައްދުތަކަށް އަތްގަދަ ކޮށްފައިވާ ރަޝިޔާގެ ސިފައިން އެ ޤައުމުން ފަހައިލެވޭނެ ކަމަށް ޔޫކްރެއިނުން ޤަބޫލު ކުރެއެވެ.\nރަޝިޔާ ސިފައިން ޔޫކްރެއިނަށް އަރާފައި ވަނީ ފެބުރުއަރީ މަހުގެ 24 ވަނަ ދުވަހުއެވެ. އަދި، ޔޫކްރެއިންގެ ބައެއް ސަރަޙައްދުތައް ހިފާފައިވާއިރު، ވެރިރަށް ކީވް ހިފުމަށް ކުރި މަސައްކަތްތައް ވަނީ ނާކާމިޔާބު ވެފައެވެ. ޔޫކްރެއިންގެ ދިފާޢުގައި ހަނގުރާމަ ކުރަމުންދާ ސިފައިން ބޭނުން ކުރަމުންދަނީ ކުރީގެ ރޫސީ ވިލާތުގެ ޒަމާނުގައި އުފައްދާފައިވާ، ދުވަސްވެފައިވާ ބާ ހަތިޔާރުތަކެކެވެ. އެ ހަތިޔާރުތައް ބޭނުންކޮށްގެން ރަޝިޔާގެ ފައުޖުތައް ފަހަށް ޖައްސައި، ބަލި ނުކުރެވޭނެ ކަމަށް އެ ޤައުމުން ޤަބޫލު ކުރެއެވެ. އަދި، ފަހުގެ ޒަމާނީ ހަތިޔާރު އެ ޤައުމަށް ފޯރުކޮށްދިނުމަށް އެ ޤައުމުން ވަނީ ހުޅަނގުގެ ބާރުތަކަށް ގޮވައިލާފައެވެ.\nޔުކްރެއިންގެ ދިފާޢީ ވަޒީރު އޮލެކްސީ ރެޒްނިކޯފް.- ފޮޓޯ: ރޮއިޓަރސް\nއެމެރިކާގެ ހައިމާސް ރޮކެޓް ސިސްޓަމްތައް ޔޫކްރެއިނަށް ލިބުމުން އެ ޤައުމުގެ ދިފާޢީ ވަޒީރު އޮލެކްސީ ރެޒްނިކޯފް ވަނީ އެމެރިކާގެ ދިފާޢީ ވުޒާރާއަށް ޝުކުރު އަދާކުރައްވާފައެވެ. އޭނާ ވިދާޅުވީ، މި އެހީއާ އެކު ޔޫކްރެއިންގެ ހަނގުރާމައިގެ މިސްރާބު މުޅިން ބަދަލުކޮށްލެވޭނެ ކަމުގައެވެ. އަދި، އެ ޤައުމަށް އަރައިގެނެ ހަނގުރާމަ ކުރަމުންދާ އިސްތިޢުމާރީ ބާރަށް ކުރިއަށް އޮތީ ނުރައްކާތެރި ދުވަސްތަކެއް ކަމަށް ބުނެ، އޭނާ ވަނީ ރަޝިޔާއަށް ވަރުގަދަ އިންޒާރެއްވެސް ދެއްވާފައެވެ.\nއެމެރިކާއިން ޔޫކްރެއިނަށް ހައިމާސް ރޮކެޓް ސިސްޓަމްތައް ފޮނުވާފައި ވީ ނަމަވެސް، މި ތަކެތި ފޯރުކޮށްދީފައި މި ވަނީ ގިނަ ޝަރުޠުތަކަކާ އެކުގައެވެ. މީގެ ތެރޭގައި، މި ސިސްޓަމްތައް ބޭނުންކޮށްގެން ރަޝިޔާގެ ސަރަޙައްދުގައިވާ އަމާޒުތަކަށް ހަމަލާ ނުދިނުން ހިމެނެއެވެ. ޔޫކްރެއިންގެ އަސްކަރިއްޔާއިން ވަނީ އެ ގޮތަށް އަމަލު ކުރުމަށް އެއްބަސްވެފައެވެ. އަދި، އެފަދަ ހަމަލާއެއް ދީފި ނަމަ، މަސްރަޙު އިތުރަށް ހޫނުވާނެ ކަމަށް އެ ޤައުމުން ވެސް ޤަބޫލު ކުރެއެވެ.\nއެމެރިކާގެ ހައިމާސް ރޮކެޓް ސިސްޓަމްތައް ޔޫކްރެއިނަށް ފޮނުވުމުން ރަޝިޔާއިން ވެސް މި ވަނީ އިންޒާރުތަކެއް ދީފައެވެ. އަދި، ޔޫކްރެއިންގެ އިތުރު ސަރަޙައްދުތަކަށް ދެމުންދާ ހަމަލާތައް އިތުރަށް ވަރުގަދަ ކުރާނެ ކަމަށް ބުނެފައެވެ. ރަޝިޔާގެ ފައުޖުތަކުން މިހާރު ދަނީ ޔޫކްރެއިންގެ ދޮންބެސް ސަރަޙައްދަށް އަތްގަދަ ކުރަން މަސައްކަތް ކުރަމުންނެވެ. އަދި، އެ ސަރަޙައްދު ދިފާޢު ކުރަމުންދާ ޔޫކްރެއިންގެ ފައުޖުތަކުން އަމާން ދިނުމަށް އެ ޤައުމުން ވަނީ ގޮވައިލާފައެވެ.\nޔޫކްރެއިނުގައި ރަޝިޔާއިން ކުރަމުންދާ ހަނގުރާމައާ ގުޅޭ ގޮތުން، ރަޝިޔާގެ ޚާރިޖީ ވަޒީރު ސަރްގޭ ލެވްރޮފާއި އީރާނުގެ ޚަރިޖީ ވަޒީރު ޙުސައިން އާމިރު ޢަބްދުالله ހިއަން މި ވަނީ މަޝްވަރާ ކުރައްވާފައެވެ. މި މަޝްވަރާތައް ބާއްވާފައި ވަނީ، ލެވްރޮފް މިހާރު އީރާނަށް ކުރައްވަމުން ގެންދަވާ ދަތުރުފުޅެއްގެ ތެރެއިންނެވެ. ލެވްރޮފް އީރާނަށް ވަޑައިގަތީ އީރާނުގެ ނިއުކްލިޔަރ ހަކަތަ އުފެއްދުމުގެ މަޝްރޫޢާ ގުޅޭ ގޮތުން މަޝްވަރާ ކުރެއްވުމަށެވެ.\nލެވްރޮފާއެކު ބޭއްވެވި ނޫސްވެރިންގެ ބައްދަލުވުމެއްގައި އާމިރު ޢަބްދުالله ހިއަން ވަނީ، މަޝްވަރާގެ މޭޒު ދޮށުން ޔޫކްރެއިން-ރަޝިޔާ ހަނގުރާމައަށް ޞުލްޙަވެރި ހައްލެއް ހޯދޭނެ ކަމަށް ޤަބޫލު ކުރައްވާ ކަމުގައި ވިދާޅުވެފައެވެ. އަދި، އެއްވެސް ހާލެއްގައި ހަނގުރާމައަކީ ހައްލެއްގެ ގޮތުގައި ބަލައިގެން ނުވާނެ ކަމަށް އޭނާ ވިދާޅުވިއެވެ. އޭނާ ވަނީ، އެމެރިކާއާއި ނޭޓޯގެ އަމަލުތަކުގެ ސަބަބުން މި މައްސަލައިގެ ހައްސާސް ކަން ބޮޑުވަމުންދާ ކަމުގައި ވެސް ވިދާޅުވެފައެވެ.


1980 Ge Fahun United Ge Amilla Dhandugai Ladhuvethi Bayyeh - Vaguthu\nމެޗުގެ ފަހުކޮޅު ޖެހި ލަނޑާއެކު އިނގިރޭސި ޕްރިމިއަރ ލީގުގައި މެންޗެސްޓަރ ޔުނައިޓެޑުގެ އަމިއްލަ ދަނޑުގައި ވުލްވަހެމްޓަން އަތުން 1-0 އިން ބަލިވެއްޖެ އެވެ.\nމިއީ ޔުނައިޓެޑުގެ އާ ކޯޗުކަމާއި ރަލްފް ރަންގްނިޗް ހަވާލުވިފަހުން ޔުނައިޓެޑު ބަލިވި ފުރަތަމަ މެޗުކަން ފާހަގަކޮށްލެވެއެވެ. މީގެއިތުރުން މިއީ 1980 ގެ ފަހުން ޔުނައިޓެޑުގެ އަމިއްލަ ދަނޑުގައި ވުލްވްސް އަތުން ބަލިވި ފުރަތަމަ ފަހަރެވެ.\nޔުނައިޓެޑާއި ވުލްވްސް ކުޅުނު މެޗުގެ ތެރެއިން\nމި މޮޅާއެކު ވުލްވްސް ވަނީ 19 މެޗުން ލިބުނު 28 ޕޮއިންޓާއެކު ތާވަލުގެ އަށްވަނައަށް ޖެހިލާފައެވެ. އެ ޓީމާއި ޖެހިގެން ހަތްވަނައިގައި އޮތީ މެންޗެސްޓަރ ޔުނައިޓެޑެވެ.\nއެއީ 19 މެޗުން ލިބުނު 31 ޕޮއިންޓާއެކުގައެވެ. ތާވަލުގެ އެއްވަނައިގައި ދެ މެޗު އިތުރަށް ކުޅެގެން އޮތް މެންޗެސްޓަރ ސިޓީއާއި ޔުނައިޓެޑާއި ދެމެދު 22 ޕޮއިންޓުގެ ފަރަގެއް އެބައޮތެވެ. މެންޗެސްޓަރ ސިޓީ އެއްވަނައިގައި އޮތީ 21 މެޗުން 53 ޕޮއިންޓާއެކު އެވެ. ދިހަ ޕޮއިންޓުގެ ފަރަގަކާއެކު ދެވަނައިގައި އޮތީ ޗެލްސީއެވެ.\nބަލިވުމުން ކްރިސްޓިއާނޯ ރޮނާލްޑޯ މާޔޫސްވެފައި\nޔުނައިޓެޑުގެ ފަރާތުން އާދައިގެ ކުޅުމެއް ފެނިގެންދިޔަ މި މެޗުގައި އެ ޓީމުގެ ކެޕްޓަން ބޭންޑު އަޅައިގެން ފެށީ ކްރިސްޓިއާނޯ ރޮނާލްޑޯއާއެކު އެވެ. މިއީ ޔުނައިޓެޑަށް ބަދަލުވިފަހުން ރޮނާލްޑޯ ޔުނައިޓެޑުގެ ކެޕްޓަން ބޭންޑު އެޅި ދެވަނަ މެޗެވެ. މީގެއިތުރުން ދެ އަހަރަށްފަހު ޔުނައިޓެޑުގެ ޑިފެންޑަރ ފިލް ޖޯންސް ވަނީ މި މެޗުގައި ކުޅެފައެވެ.\nމި މެޗުގައި ވުލްވްސްގެ ހަމައެކަނި ލަނޑު ކާމިޔާބުކޮށްދިނީ މޮޓީނިއޯ އެވެ. އޭނާ މި ލަނޑު ކާމިޔާބުކޮށްފައިވަނީ މެޗުގެ ފުރިހަމަ ވަގުތު ހަމަވާން 8 މިނެޓަށްވެފައި ވަނިކޮށެވެ. މިއީ މިދިޔަ އަހަރުގެ ފެބްރުއަރީގެ ފަހުން އޭނާ ކާމިޔާބުކުރި ފުރަތަމަ ލަނޑެވެ.\nލީގު ކަށަަވަރު ކުރަން ލިބުނު ފުރުސަތު ސިޓީން ނަގާލައިފި


Naughty 40 gai ithuru4show Olympus ah | Mihaaru\n"ނޯޓީ 40" ގެ އިތުރު ހަތަރު ޝޯ އޮލިމްޕަހުގައި ދައްކަން ނިންމައިފި\n"ނޯޓީ 40" ޕޯސްޓަރެއް: މިމަހުގެ 23 އިން ފެށިގެން އިތުރު ހަތަރު ޝޯ އޮލިމްޕަހުގައި ދައްކާނެ.\n08 ސެޕްޓެމްބަރ 2017\nމިދިޔަ މަހުގެ ދޭއްގައި ރިލީޒްކޮށް، އޮލިމްޕަހުގައި 13 ޝޯ ދެއްކި ކޮމެޑީ ފިލްމް "ނޯޓީ 40" ގެ އިތުރު ހަތަރު ޝޯ މި މަހުގެ ތެރޭގައި އޮލިމްޕަހުގައި އަނެއްކާ ވެސް ދައްކާ ގޮތަށް ނިންމައިފި އެވެ.\nފިލްމުގެ އެއް ޕްރޮޑިއުސަރު އިސްމާއީލް ޝަފީގް ބުނީ "ނޯޓީ 40" ގެ ހަތަރު ޝޯ ދައްކާނީ މި މަހުގެ 23-26 އާ ހަމައަށް ކަމަށެވެ. މި ޝޯތަކުގެ ޓިކެޓް މި މަހުގެ 10 ވަނަ ދުވަހުން އޮލިމްޕަހުން ވިއްކަން ހަމަޖެހިފައިވާ އިރު ފިލްމްގެ ރަސްމީ ފޭސްބުކް ޕޭޖާއި ހޮޓްލައިން މެދުވެރިކޮށް ޓިކެޓް މިހާރު ނޯޓް ކުރެވޭނެ އެވެ.\nޝަފީގް ބުނީ މި ފަހަރު "ނޯޓީ 40" ގެ ހަތަރު ޝޯ އޮލިމްޕަހުގައި ދައްކާ އިރު، މިއީ މި ފިލްމް ނުބެލި މާލޭގައި ތިބި މީހުންނަށާއި އަލުން ފިލްމް ބަލާލަން ބޭނުންވާ މީހުންނަށް ފިލްމް ބަލައިލަން ލިބޭނެ އެންމެ ފަހު ފުރުސަތު ކަމަށެވެ.\nއޮލިމްޕަހުގައި މި ފިލްމް ދެވަނަ ފަހަރަށް އަޅުވަނީ މާލެ އާއި ހުޅުމާލޭގެ ޝްވެކް ސިނަމާގައި ޖުމްލަ 24 ޝޯ ދެއްކުމަށް ފަހު އެވެ. އެގޮތުން އެއިން ކޮންމެ ސިނަމާއެއްގައި ޖުމްލަ 12 ޝޯ ދެއްކި އެވެ.\n"Naughty 40" review: Yuppe ah hama saabas\n"ނޯޓީ 40" ގެ ރިވިއު.\nޝަފީގް ބުނީ "ނޯޓީ 40" އަށް އާންމުންގެ ފަރާތުން ލިބުނު ތަރުހީބާ ދޭތެރޭ ވަރަށް ހިތްހަމަޖެހޭ ކަމަށެވެ. އަދި މިދިޔަ އަހަރު އެންވިޝަން އެންޓަޓައިމަންޓުން ގެނެސް ދިން ފިލްމް "ބައިވެރިޔާ" އަށް ވުރެ "ނޯޓީ 40" މާ ބޮޑަށް ވެސް ކާމިޔާބު ކަމަށް ބުންޏެވެ.\n"ފިލްމަށް ލިބުނު ތަރުހީބާ ދޭތެރޭ ވަރަށް ހިތްހަމަޖެހޭ. މިހާރު ވެސް އަތޮޅުތެރޭގެ ރަށްރަށުގައި ފިލްމް ދައްކަމުން މި އަންނަނީ." ޝަފީގް ބުންޏެވެ.\nޔޫސުފް ޝަފީއު (ޔޫއްޕެ) ލިޔެ، ޑައިރެކްޓް ކުރި ނޯޓީ 40" ގެ ތަރިންގެ ތެރޭގައި ޔޫއްޕެ، އަލީ ސީޒަން، ނިއުމާ މުހައްމަދު، މުހައްމަދު މަނިކު އަދި އަހުމަދު ސައިދާ އެކު، މިހާރުގެ އެންމެ ވިދާ ބައެއް ތަރިން ވެސް ހިމެނެ އެވެ.\nއޭގެ ތެރޭގައި މަރިޔަމް އައްޒަ، އަލީ އާޒިމް (ދޮންއައްޔަ)، ފާތުމަތު އާޒިފާ (އަޒޫ)، އިބްރާހީމް ޖިހާދު (ޖިމީ) އަދި ނުޒުހަތު ޝުއައިބް (ނުޒޫ) ހިމެނެ އެވެ. އަދި ފިލްމުން އާ އެކްޓަރުންތަކެއް ވެސް ތައާރަފުވި އެވެ.\nދިވެހި ފިލްމް އިންޑަސްޓްރީ ނިއުމާ މުހައްމަދު ޔޫސުފު ޝަފީއު (ޔޫއްޕެ) އޮލިމްޕަސް ސިނަމާ


Dhogu Hadhaakan Falhaa Aruvaalaa System Eh Scienceverin Thayyaaru Kohffi - Vaguthu\nމޫނުގެ ހަރަކާތްތަކުގެ މައްޗަށް ބިނާކޮށް މީހަކު ދޮގު ހަދާތޯ ނުވަތަ ތެދު ބުނާތޯ ދެނެގަނެވޭނެ ސިސްޓަމެއް ޓެލްއަވީވް ޔުނިވާސިޓީގެ ދިރާސާކުރާ ފަރާތްތަކުން ތައްޔާރުކޮށްފިއެވެ.\nމި ސިސްޓަމް މަސައްކަތް ކުރަނީ މެޝިން ލާނިން އާއި އޭއައި ބޭނުންކޮށްގެންނެވެ. އެގޮތުން މީހަކު ދޮގު ހަދާ ކޮންމެ ފަހަރަކު މަސްގަނޑުގެ ހަރަކާތްތައް އަންނަ ކުދި ބަދަލުތައް އޭގެން ތަހުލީލް ކުރާނެއެވެ. މި ހަރަކާތްތަކުގެ ތެރޭގައި ކޮލުގެ މަސްތަކާއި، ބުމައިގެ މަސްތަކަށް އަންނަ ބަދަލުތައް ހިމެނެއެވެ.\nމޫނުގެ މަސްތައް ޓްރެކް ކޮށްފައި ވަނީ އިލެކްޓްރޯޑުތައް ހިމެނޭ ސޮފްޓް ސާފޭސްތަކުގައި ޕްރިންޓްކޮށްފައިވާ ސްޓިކާތަކުގެ އެހީގައެވެ.\nމި ސިސްޓަމްގެ ދިރާސާތައް ހެދުމަށް މީހުންވެސް ބޭނުންކޮށްފައި ވެއެވެ. އެގޮތުން ދިރާސާގައި ބައިވެރިވި މީހުންގެ މޫނުގައި ސްޓިކާ ތަތްކޮށްފައި ވެއެވެ. އަދި އެ މީހުން ކައިރީގައި ދެ މީހުން ދެ މީހުންނަށް ވަކިން ހެޑްފޯން އަޅައިގެން އިންނަން ބުންޏެވެ.\nއަދި އެކަކު އަނެކަކާ ކުރިމަތިލައިގެން 'ރޮގު' ނުވަތަ 'ގަސް' މި ބަސް ކަންފަތް ދޮށުގައި ބުނަން އެންގިއެވެ. ދެން ވޮލަންޓިއަރުންނަށް ހެޑްފޯނުން އިވުނު ބަސް ނޫން އެހެން ބަހެއް ބުނަން އެންގިއިރު، ބައެއް މީހުން ކައިރީ ތެދަށް ވާހަަކަދައްކަންވެސް ބުނެފައި ވެއެވެ.\nއެގޮތުން މޫނުގައި ޖަހާފައިވާ ސްޓިކާތަކުން ނެގި އިލެކްޓްރިކަލް ސިގްނަލްތަކުން ދޮގުތައް 73 ޕަސެންޓް ދެނެގަނެވުނެވެ.\nއެހެންކަމުން މި ދިރާސާއިން އެނގުނު ކަންކަމަށް ބަލައި، އިތުރަށް ރަނގަޅު ކުރަންވީ ކަންކަން ބަލާނެއެވެ.\n"އެޑްވާންސްޑް މެޝިން ލަރނިންގ ޓެކްނިކްތައް ބޭނުންކޮށްގެން، އިލެކްޓްރޯޑުތަކުން އަންނަ އީއެމްޖީ (އިލެކްޓްރޯމަޔޯގްރަފީ) ސިގްނަލްތަކުގެ މައްޗަށް ބިނާކޮށް ދޮގުތައް ދެނެގަތުމަށް އަޅުގަނޑުމެންގެ ޕްރޮގްރާމަށް ތަމްރީނު ދިނީ"\nސައިންސްވެރިން ބުނާގޮތުގައި، އިލެކްޓްރޯޑްތަކަކީ މުސްތަގުބަލުގައި ބޭކާރު އެއްޗަކަށް ވުން ގާތެވެ. ސަބަބަކީ ސޮފްޓްވެއާތަކުގެ އެހީގައި މޫނުގެ ހަރަކާތްތަކަށް ބަލާ، ދޮގުދެނެގަތުމުގެ ގާބިލްކަން ލިބޭނެތީއެވެ.\nނޮވެމްބަރު 21, 2021 10:49\nތިޔާ ސިސްޓަމް ގެނޭ ރާއްޖެއަށް އޭރުން އިނގޭނެ ދޮގު ހަދަނީ ޔާމިނު ނޫނީ އަންނި ކަން


Pakistan meehun sai boa minvaru madhukuran angaifi – adduLIVE\nޕާކިސްތާން މީހުން ސައި މަދުކުރަން އަންގައިފި\nJun 16, 2022, 09:59 އަހުމަދު އަދްޝަން\nގައުމުގެ އިގުތިސާދީ ހާލަތު މިހާރު އޮތް ގޮތުން ޕާކިސްތާނުގެ ރައްޔިތުން ސައިބޯ މިންވަރު މަދުކުރަން ސަރުކާރުން ގޮވާލައިފި އެވެ.\nޕާކިސްތާނަކީ ސަައިފަތް ގިނަ އަދަދަކަށް އެތެރެކުރާ އަދި ސައި ބުއިމުގެ ޒަމާންވީ ދިގު އާދަކާއަކާއި ސަގާފަތެއް އޮތް ގައުމެކެވެ. މިދިޔަ އަހަރު އެކަނި ވެސް އެ ގައުމަށް 640 މިލިއަން ޑޮލަރުގެ ސައިފަތް އެތެރެކުރި ކަމަށް ތަފާސްހިސާބުތަކުން ދައްކަ އެވެ.\nޕާކިސްތާނުގެ ޕްލޭނިން އެންޑް ޑިވެލޮޕްމަންޓް މިނިސްޓަރު އަހުސަން އިގްބާލް އިއްޔެ ވިދާޅުވީ ގައުމުގެ ރައްޔިތުން ސައިބޯ މިންވަރު މިހާރު މަދުކުރަން ވަރަށް ބޮޑަށް އެދޭ ކަމަށާއި އެގޮތަށް އެދިވަޑައިގަންވަން ޖެހުނީ ސައިފަތް އެތެރެކުރުމަށް ކުރިއަށް ވުރެ ބޮޑު ހަރަދެއް ކުރަން ޖެހޭތީ ކަމަށެވެ. މިނިސްޓަރު ވިދާޅުވި ގޮތުގައި އެ ގައުމަށް ސައިފަތް ސަޕްލައިކޮށްދޭ ފަރާތްތަކުން ވަނީ އަގުބޮކުރަން ނިންމައިފަ އެވެ.\n"އެހެންވެ އެބަޖެހޭ ރައްޔިތުން ސައި ބޯ މިންވަރު މަދުކުރަން. ދުވާލަކަށް އެއް ތަށި ނުވަތަ ދެ ތައްޓަށް މަދުކުރުމަކީ މިހާރު ކުރަން ޖެހިފައި އޮޔް ކަމެއް." އަހުސަން ވިދާޅުވި އެވެ.\nއޭނާ ވިދާޅުވީ ގައުމަށް ސަައިފަތް އެތެރެކުރަނީ ލޯން ނަގައިގެން ކަމަށްވާތީ، ސައިފަތް އެތެރެކުރަން ޖެހޭ އަގު ބޮޑުވުމަކީ ގައުމުގެ އިގުތިސާދީ ހާލަތު މިހާރު އޮތް ގޮތުން އިތުރު ގޮންޖެހުންމަކަށް ވާނެ އެވެ.\nމި ފަހުން ޕާކިސްތާނުގެ އިގުތިސާދީ ހާލަތު ދަށްވެ ކާނާ އާއި ތެލާއި ގޭސް ފަދަ އަސާސީ ބާވަތްތަކުގެ އަގުތައް ވެސް އުފުލިފައިވެ އެވެ. އެހެންވެ ސަރުކާރުން ވެރިން ގެންދަވަނީ މި ހާލަތުން އަރައިގަތުމަށް އިގުތިސާދުކުރަން ރައްޔިތުންނަށް ގޮވައިލަމުންނެވެ.


9 Kilo ge Masthuvaa thakehchaai eku 8 Meehaku Hayyaru Koffi\n9 ކިލޯގެ މަސްތުވާތަކެއްޗާއި އެކު 8 މީހަކު ހައްޔަރުކޮށްފި\nފުލުހުން މީގެކުރިން އަތުލައިގެންފައިވާ މަސްތުވާތަކެތިތަކެއް --\nނުވަ ކިލޯއަށްވުރެ ގިނަ މަސްތުވާތަކެއްޗާއި އެކު އަށް މީހަކު ފުލުހުން ހައްޔަރުކޮށްފިއެވެ. މިއީ ދެ އޮޕަރޭޝަނެއްގައި ފުލުހުން އަތުލައިގެން އެއްޗެއްސެވެ.\nފުލުހުން ބުނީ މި އޮޕަރޭޝަންގައި ތިން މިލިއަނަށްވުރެ ގިނަ ރުފިޔާވެސް ހޯދާފައިވާ ކަމަށެވެ. މިއީ ފުޅާ ދާއިރާއެއްގައި ރާއްޖޭގައި މަސްތުވާތަކެތި ވިއްކާ މީހުން ހޯދުމަށް ފުލުހުން މިދިޔަ މަހުގެ 31ވަނަ ދުވަހާއި އިއްޔެ ކުރިޔަށް ގެންދިޔަ އޮޕަރޭޝަނެކެވެ.\nމިދިޔަ މަހުގެ ފުލުހުން ކުރިޔަށް ގެންދިޔަ އޮޕަރޭޝަނުގައި ވަނީ ފަސް ގެއެއް ބަލާ ފާސްކޮށްފައެވެ. އަދި އިއްޔެ ފުލުހުން ހަތަރު ގެއަކާއި ސައިކަލެއް ބަލާ ފާސްކުރިއެވެ. މި ދެ އޮޕަރޭޝަނުންވެސް ފުލުހުން މަސްތުވާތަކެތި އަތުލައިގެންފައިވެއެވެ.\nއެ އޮޕަރޭޝަންގައި އަށް ދިވެހި ފިރިހެނުން ވަނީ ހައްޔަރުކޮށްފައެެވެ. އޭގެ ތެރޭގައި 25 އަހަރުގެ ތިން ފިރިހެނުންނާއި 23 އަހަރާއި 24 އަހަރާއި އަދި 25 އަހަރުންގެ ތިން ފިރިހެނުންނާއި 37 އަހަރާއި 50 އަހަރުގެ ފިރިހެނެއް ހިމެނެއެވެ.\nއެ އޮޕަރޭޝަންގައި 1،522،785 ރުފިޔާއާއި 173،831 ޔޫއެސް ޑޮލަރު އަތުލައިގެންފައިވެއެެވެ.\nއެ މައްސަލަ ފުލުހުންގެ ޑްރަގް އެންފޯސްމަންޓް ޑިޕާޓްމަންޓްއިން މިހާރު އިތުރަށް ދަނީ ތަހުގީގްކުރަމުންނެވެ.\nފުލުހުން އަންނަނީ ދޭތެރެ ދޭތެރެއިން މަސްތުވާތަކެތީގެ މިފަދަ ބޮޑެތި އޮޕަރޭޝަންތައް ހިންގަމުންނެވެ. ދާދިފަހުން ފުލުހުން ވަނީ މަސްތުވާތަކެތި ވިއްކާ އެތަކެތި ބޭނުންކުރާ އެތައް ތަނެއް ބަލާ ފާސްކޮށްފައެވެ.


ކޮމްޕިއުޓަރ ސިސްޓަމްއާއި ތަކެތި ގަތުމަށް\nމި މަސައްކަތުގެ ސްކޯޕް އޮފް ވޯރކްސް އާއި ގުޅޭގޮތުން އިތުރަށް ސާފުކުރަން ބޭނުންވާނެ ކަމެއްވާނަމަ 2021 އޮކްޓޫބަރު 30 ވާ ހޮނިހިރު ދުވަހުގެ 12:00 ގެ ކުރިން މި އޮތޯރިޓީގެ އީމެއިލް އެޑްރެސް [email protected] އަށް އީމެއިލް ކުރެއްވުން އެދެވެ. އީމެއިލްގެ ޒަރީއާއިން ނޫން އެހެން އެއްވެސް ގޮތަކަށް މި މަސައްކަތާއި ބެހޭގޮތުން މައުލޫމާތު ސާފުކޮށްނުދެވޭނެއެވެ. އަދި މިސުވާލުތަކަށް 2021 އޮކްޓޫބަރު 31 ވާ އާދިއްތަ ދުވަހުގެ 14:00 ގެ ކުރިން ޖަވާބު އެރުވޭނެއެވެ.\nމި މަސައްކަތަށް ބިޑް ހުށަހެޅުމާއި ބިޑް ހުޅުވުން އޮންނާނީ 01 ނޮވެމްބަރު 2021 ވާ ހޯމަ ދުވަހުގެ 11:00 ގައި ޔުޓިލިޓީ ރެގިއުލޭޓަރީ އޮތޯރިޓީގައެވެ. ބިޑް ހުށަހަޅަންވާނީ ބަންދުކޮށްފައިހުރި ސިޓީ އުރައިގައި އެއްވަގުތެއްގައެވެ.\nނޯޓު: 01 ނޮވެމްބަރު 2021 ވާ ހޯމަ ދުވަހުގެ 11:00 ގެ ފަހުން ހުށަހަޅާ ބިޑް ބަލައިނުގަނެވޭނެ ވާހަކަ ދަންނަވަމެވެ.\nSupply of Computer Systems\nHandhuvaree Hingun, Maafannu, Male’, 20392, Maldives\nޕަބްލިޝްކުރި ގަޑި: 14:34\nސުންގަޑި: 01 ނޮވެންބަރު 2021 11:00\n- ToR & Forms


ތާބިއީ ބޭކަލަކަށް ފެނުނު އާދަޔާ ޚިލާފު ހުވަފެންފުޅު – ޙެޔޮބަސް\nPosted byޢަބްދއްރަޙީމް މުޙައްމަދު / ނ.ޅޮހި\t Aug 31, 2012 Apr 23, 2014 Leaveacomment on ތާބިއީ ބޭކަލަކަށް ފެނުނު އާދަޔާ ޚިލާފު ހުވަފެންފުޅު\nއެހެން ހުންނަވަނިކޮށް ރަށްފުށު ހިސާބުގެ ރީތި އަންހެނަކު އެތަނަށް ވަދެއްޖެއެވެ. އެއަންހެނާ ވަތްކަން އެނގިގެން ބޭނުމަކު އައިމީހެއްހެން ހީވެގެން ޢަޠާއު ނަމާދު ކުރުކޮށްލައްވައި ސަލާމްދެއްވައިފައި އަންހެނާއަށް ދެންނެވިއެވެ. ކަނބުލޭގެ ބޭނުންވާ ކަމެއް އޮތީ ހެއްޔެވެ؟އަންހެނާ ބުންޏެވެ. އާނއެކެވެ. އެކަލޭގެފާނު ދެންނެވިއެވެ. އެބޭނުމަކީ ކޮބައި ހެއްޔެވެ؟ އަންހެނާ ބުންޏެވެ. ކަލޭގެފާނު ތެދުވެ ވަޑައިގެން އަހަރެންގެ ގާތަށް އަންނާށެވެ. ފަހެ އަހަރެން ވަނީ މިކަމަށް އެދިގެންނެވެ. އަހަރެންގެ ފިރިޔަކު ނުވެއެވެ.\nPosted byޢަބްދއްރަޙީމް މުޙައްމަދު / ނ.ޅޮހި Aug 31, 2012 Apr 23, 2014 Posted inވާހަކަ, ތާރީޙްTags: ހެޔޮބަސް, ތާރީޙު


Addugai August mahu Racing event eh baavvanee – adduLIVE\nއައްޑޫގައި ރޭސިން އިވެންޓެއް ބާއްވަނީ\nJun 13, 2022, 10:33 އަހުމަދު އަދްޝަން\nއައްޑޫގައި އަންނަ އޮގަސްޓް މަހުގެ ތެރޭގައި ރޭސިން އިވެންޓެއް ބާއްވަން ނިންމައިފި އެވެ.\nމިކަމާ ގުޅޭ ގޮތުން ރޭސިން އެސޯސިއޭޝަނާއި އައްޑޫ ސިޓީ ކައުންސިލާއި ފުލުހުން އިއްޔެ މަޝްވަރާ ވެސްކޮށްފައިވެ އެވެ.\nމޭޔަރު އަލީ ނިޒާރު "އައްޑޫ ލައިވް" އަށް މިއަދު ވިދާޅުވީ އޮގަސްޓް މަހުގެ ތެރޭގައި ރޭސިން އިވެންޓެއް ބާއްވާ އިރު، މިހާރު ވެސް ރޭސިންގެ ކަންކަން ކުރިިއަށް ގެންދެވޭނެ އިންތިޒާމުތަކެއް ރޭސިން އެސޯސިއޭޝަނަށް ހަމަޖައްސައިދީފައިވާ ކަމަށެވެ.\nއައްޑޫސިޓީ ކައުންސިލް، ރޭސިންގް އެސޯސިއޭޝަން އޮފް ދި މޯލްޑިވްސް އަދި މޯލްޑިވްސް ޕޮލިސް ސާވިސް އާއި ދެމެދު ބޭއްވުނު ބައްދަލުވުމުގެ ތެރެއިން. މިބައްދަލުވުމުގައި ރޭސިންގް އެސޯސިއޭޝަން އިން ރާސް ޗެމްޕިއަންޝިޕް 2022 ނަމުގައި އިންތިޒާމްކުރާ\n— Addu City Council (@AdduCityCouncil) June 12, 2022\nއެހެންވެ އޮގަސްޓް މަހު ބާއްވާ އިވެންޓް ވާނީ ފުލުހުންގެ އެހީތެރިކަން ވެސް ވަރަށް ބޮޑަށް ލިބިގެން ވަރަށް ރައްކާތެރިކަމާ އެކު ބޭއްވޭ އިވެންޓަކަށް ކަމަށް ވިދާޅުވިި އެވެ. އަދި މިިކަމަކީ ރޭސިން އަށް ލޯބިކުރާ އައްޑޫގެ ޒުވާނުންނަށް ވެސް ލިބޭނެ ކުރިއެރުމަކަށް ވާނެ ކަމަށް މޭޔަރު ވިދާޅުވި އެވެ.\nރޭސިންގް މުބާރާތް އައްޑޫސިޓީގައި ބޭއްވުމާއި ގުޅޭގޮތުން މަޝްވަރާ ކުރެވިފައިވޭ. އަދި ޒުވާނުންގެ މުނިފޫހިފިލުވުމަށް ބޭއްވޭ މިފަދަ ހަރަކާތްތަކުގައި އައްޑޫސިޓީ ކައުންސިލްގެ އެއްބާރުލުން ލިބޭނެކަމުގެ ފުރިހަމަ ޔަޤީންކަން މޭޔަރ ޢަލީ ނިޒާރު އެފަރާތައް ވަނީ ދެއްވައިފަ.\n"އައްޑޫގައި މިހާރު ތާރު އަޅާފައިވާ މަގުތަކުގެ ތެރެއިން ކޮންމެވެސް މަގެއްގައި މި ރޭސިން އިވެންޓް ބާއްވާނީ. އެކަން ކުރާނީ އެކަމަށް ކަނޑައަޅާ ދުވަސްތަކުގައި ކަނޑައަޅާ ވަގުތުތަކަށް މަގު ބަންދުކޮށް ރައްކާތެރިކަމުގެ ގޮތުން އަޅަން ޖެހޭ ހުރިހާ ފިޔަވަޅުތަކެއް ވެސް އަޅައިގެން،" ނިޒާރު ވިދާޅުވި އެވެ. "އެހެންވެ މިފަދަ އިވެންޓެއް ބޭއްވުމަކީ މާ ބޮޑު އިޝޫއަކަށް ނުވާނެ. މިކަމުގައި ފުލުހުންގެ ސަޕޯޓް ވަރަށް ބޮޑަށް އޮންނާނެ ވެސް މެ."\nރޭސިން އެސޯސިއޭޝަނުން އޮގަސްޓް މަހު ބާއްވާ އިވެންޓަށް ދީފައިވާ ނަމަކީ "ރާސް ޗެމްޕިއަންޝިޕް 2022" އެވެ. ރާއްޖޭގެ ހުރިހާ ސިޓީއަކަށް މި އިވެންޓް އަމާޒުކުރާ އިރު، އައްޑޫގައި އިވެންޓް ކުރިއަށް ގެންދާ ގޮތަށް އޮތީ އޮގަސްޓް 12-13 ގަ އެވެ.


UFC Ge Match Thah Dhiraaqu TV Medhuverikoh Live Kuranee - Vaguthu\nޔޫއެފްސީގެ މެޗުތައް ދިރާގު ޓީވީ މެދުވެރިކޮށް ލައިވް ކުރަނީ\nދުނިޔޭގެ އެންމެ މަޝްހޫރު މިކްސްޑް މާޝަލް އާޓްސް މުބާރާތް ކަމަށްވާ އަލްޓިމޭޓް ފައިޓިން ޗެމްޕިއަންޝިޕް (ޔޫއެފްސީ)ގެ މެޗުތައް ދިރާގު ޓީވީން ލައިވްކޮށް ދައްކާ ގޮތަށް ހަމަޖައްސައިފި އެވެ.\nމި މެޗުތައް ބަލަން ބޭނުންވާ މީހުންނަށް ދިރާގު ޓީވީ މެދުވެރިކޮށް ޓީވީން ނުވަތަ ފޯނުން މެޗުތައް ބަލާލެވޭނެ އެވެ. މެޗުތައް ވަގުތުން ދައްކާ ޗެނަލްތަކުގެ ތެރޭގައި ސޮނީ ޓެން2އެޗްޑީ އާއި ސޮނީ ޓެން3އެޗްޑީ އަދި ސޮނީ ސިކްސް އެޗްޑީ ހިމެނެ އެވެ.\nމިކްސް މާޝަލް އާޓް ފެނިގެންދާ އަލްޓިމެޓް ފައިޓިންގް ޗެމްޕިއަންޝިޕަކީ ދިވެހިންގެ މެދުގައި މަގުބޫލުކަން ހޯދާފައިވާ ޗެމްޕިއަންޝިޕެކެވެ. 1993 ވަނަ އަހަރު އުފެދިގެން އައި ޔޫއެފްސީ އަކީ އެމެރިކާގެ ލާސް ވޭގަސްގައި ކުރިއަށްދާ މުބާރާތެކެވެ. މި ޗެމްޕިއަންޝިޕުގެ މެޗުތައް މިއަދު ހެނދުނުގައިވެސް ކުރިއަށްދާނެ އެވެ. އެގޮތުން ލައިޓްވެއިޓާއި މިޑިލްވެއިޓާއި ހެވީވެއިޓްގެ މެޗުތައް މިއަދު އޮންނާނެ އެވެ.\nދިރާގުން ބުނީ ޔޫއެފްސީގެ އެހެން މެޗުތައް އޮންނަ ތާރީހާއި ވަގުތު އެ ކުންފުނީގެ ސޯޝަލް މީޑިއާ ޗެނަލްތައް މެދުވެރިކޮށް އާއްމުކުރަމުން ގެންދާނެ ކަމަށެވެ.\nދިރާގު ޓީވީ ބޭނުންކޮށްގެން ކަސްޓަމަރުންނަށް އެންމެ ފަހުގެ ކުޅިވަރު މެޗުތައް ބަލާލެވޭއިރު ދިރާގު ޓީވީން ގިނަ އަދަދެއްގެ ކުޅިވަރު ޗެނަލްތައް ލިބެ އެވެ. ގާތްގަނޑަކަށް 90 އަށް ވުރެ ގިނަ ޗެނަލް ދިރާގު ޓީވީން ލިބެ އެވެ.


Fee Dhakkaigen Hatharu furolhulee unlhandhu Parkkurumah Kaaniva Sarahahdhun Jaaga Dheefi - Vaguthu\nކޮންމެ މަހަކު ފީ ދައްކާގޮތަށް ހަތަރު ފުރޮޅުލީ އުޅަނދު ޕާކުކުރުމަށް މާލޭ ކާނިވާ ސަރަހައްދުން ޖާގަ ދޫކޮށްފިއެވެ.\nމާލެ ސިޓީ ކައުންސިލުން ވިދާޅުވީ މި ޖާގަތައް ދޫކޮށްފައި ވަނީ މަހަކު 3000 ރުފިޔާ ކުލީގެ ގޮތުގައި ނެގުމަށް އެއްބަސްވެގެން ކަމަށާއި، އެގޮތުގެ މަތިން 52 ޖާގައެއް މިހާތަނަށް ދޫކޮށްފައިވާ ކަމަށެވެ.\nއަގު ދީގެން ކާނިވާ ސަރަހައްދުގައި ޕާކު ކުރުމަށް ފުރުސަތު ހުޅުވާލުމުުން 146 މީހަކުޝައުގުވެރިކަން ފާޅުކޮށްފައި ކަމަށް އެކައުންސިލުން ވިދާޅުވިއެވެ.\nއެ ޖާގަތައް ދޫކުރުމަށް ހުޅުވާލައިފައި ވަނީ މިއަހަރުގެ ފެބްރުއަރީ މަހުގެ ތެރޭގައެވެ. އެހެން ނަމަވެސް މިހާރު ފެތުރެމުން އަންނަ ކޮވިޑް-19އިގެ ބަލިމަޑުކަމާއި ގުޅިގެން ޖާގަތައް ދޫނުކޮށް ކައުންސިލުން ވަނީ މަޑުޖައްސާލާފައެވެ.\nމާލޭގެ ކެޕޭސިޓީއަށްވުރެ ވެހިކަލް ގިނަވުމުގެ ސަބަބުން، ޕާކު ކުރާނެ ތަންތަން ނެތް މައްސަލައަށް ހައްލެއް ގެނެސްދިނުމަށްމި ސަރުކާރުން ވަނީ ވައުދުވެފައެވެ. އައެގޮތުން މި މައްސަލަ ހައްލު ކުރުމަށް އިތުރު ޕާކިންގ ޒޯންތަކެއްވެސް ވަނީ މާލޭގައި މިއަހަރުގެ ތެރޭގައި ހަދާފައެވެ.\nމި ސަރުކާރުން ވަނީ ކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ ދަުރުގައި ގާއިމްކޮށްފައިވާ މެކޭނިކަލް ޕާކިން ސިސްޓަމްތައް ނަގާފައެވެ. މި ސަރުކާރުން އެ ޕާކިންގ ސިސްޓަމްތައް ނަގާފައިވަނީ އެ ސިސްޓަމްތައް މަސައްކަތް ނުކުރާ ކަމަށާއި، އެކަމަކީ ކުރީގެ ސަރުކާރުން ކޮށްފައިވާ ބޮޑު އިސްރާފެއް ކަމަށް ބުނެއެވެ.\nއެ ތަންތަނުގައި ދަނީ އަލުން ޕާކިން ޒޯން ގާއިމްކުރަމުންނެވެ.\nގަރާޖުތައް ނެތް ވެހިކަލްތައް ނައްތާލާ\nޖޫން 28, 2020 14:09\nރަނގަޅު ޕޮއިންޓަކަށް ވާނެ.. ކޮންމެ ދެ ޕިކަޕެއްގެ ދޭތެރޭގަ އަނދިރިވާނެ.. ހެހެހެ\nޖޫން 28, 2020 15:52\nއެކްޓިވިސްޓަކު ގޮސް ހަޅޭލައިގަތީމާ އަމީނީ މަގުގަ ގަލޮޅުގަ ހިންގަން ހުއްދަދިން ގަރާޖު ކައިރީގައި މަގުމަތީގައި އެމީހުން ވެހިކަލް މަރާމާތުކުރަން (ގަވައިދާ ހިލާފަށް) އަމީނީ މަގުގެ އެހިސާބުގައި ދާދި އިހަކަށްދުވަހު ދެމި ރީނދޫ ދެރޮނގުވެސް ގާބަދަލުކުރާށޭ ކިޔާފައި ފޮހެލިގޮތަށް ދޯ ތިކަންވެސް ދާނީ؟ ސިނަމާލެޔާ އެވިޑާ ދޭތެރޭ އެތަން ހުންނާނެ. މުޅި އަމީނީ މަގުގައި ޑަބަލް ރީނދޫ ދެރޮނގު ދަމާފައި އެއްކަލަ ގަރާޖު ކުރިމަތިން ފޮހެލީ. މީހަކު ބުނީމާ ގަބޫލު ނުކޮށް ނޫހުން ގޮސް ބަލާބަލަ. އެވަރު ކައުންސިލެއްގެ ވާހަކަ ތިދައްކަނީ


SunOnline: riyalasha varakah vaivanas, vayasha molhakah nudhuvaashi\nމުޙައްމަދު ޤާސިމް 17 Jul 2019, 10:01\nއޮޑިއަކީ ފެނަށް ތިލަ އޮޑިއެކެވެ. ދުވެލި ހަރު އޮޑިއެކެވެ. އެހެންނަމަވެސް ހަލަށް ގޮސް، އޮޑިއަށް އެން އަޅައިލީ، ކިރިޔާ ގިލަ ހިކޭ ނުހިކޭ ވަރަށެވެ. ދެ ފަރާތުން ކުދި ރާޅުއަރާ ވަރަށެވެ. އެންހަލުން އޮޑި މޮހާލައި، ރިޔާ ނަގައި ކުނބުކުރީގައި ޖެއްސުމާއެކު، ރިޔަލުގައި ހެސްކިޔާފައި ވައި އަޅައިފިއެވެ. އެހެނަސް ސަހަރޯއެވެ. އޮޑިއަކަށް ދުވެއްޔެއް ނައެވެ. ކިރިޔާ ފިރުކިލަނީއެވެ. ދެން ވީ މާ ނުބައި ގޮތެވެ. ހުރިހައި ވަރެއް ބޭލީ އޮޑިޔަށެވެ. ދަތުރެއް ކޮށްލާން ހެޔޮވެސް ނުވާ ފަދަ އޮޑިއަކަށް އެ އޮޑި ވެ ނިމުނީއެވެ.\nމިއީ ނައިބު ތުއްތުގެ ރައިވަރަކުން ޚިޔާލު ނަގައިގެން ލިޔެފައިވާ ވާހަކަކޮޅެކެވެ. ސިކުނޑިއަށް އުނދަގޫކުރާ ކަމަކާ ގުޅުންހުރި ޚިޔާލީ ތަސްވީރެކެވެ. ކޮންކަމެއްތޯ ސުވާލު އުފެދިދާނެއެވެ. ކުރިއަށް ދާށެވެ! ޖަވާބު ލިބޭނެއެވެ. އެހެންނަމަވެސް ސިކުނޑީގައި މި ތަންކޮޅު ބާއްވައްޗެވެ. މިއީ އެއްވެސް މީހަކު ބަދުނާމުކުރާން ދައްކާ ވާހަކައެއް ނޫނެވެ. ދިވެހި އުޑުދަށުން މިއަދު ފެންނަ، ހިތާނުވާ ކަމެއްކަމަށްވާތީ ލިޔެލަނީއެވެ.\nވަޒީފާއަށް މީހުން ވަންނަނީ، ފައިސާ ހޯދާށެވެ. ދިރިއުޅުމަށް ޓަކައި އާމްދަނީ އިތުރުކުރާށެވެ. ޢާއިލާ ގޮވައިގެން އިއްފަތްތެރި ދިރިއުޅުމެއް އުޅޭށެވެ. ވަޒީފާ ދޭ ފަރާތުން ވަޒީފާ ދެނީ، އެ މީހުންގެ މަސައްކަތް ނުވަތަ ވިޔަފާރި ކުރިއަރުވާށެވެ. ލިބޭ އާމްދަނީ ހަލާލުގޮތުގައި އިތުރުކުރާށެވެ. އެހެންކަމަށްވާ ނަމަ، ދެ ފަރާތުގައި ވެސް މި އޮތީ ފައިސާގެ މަސްލަޙަތެވެ. ވަޒީފާ ދޭ ފަރާތުގެ ކުރިއެރުން ގުޅިފައިވަނީ، ވަޒީފާ އަދާކުރާ ފަރާތުގެ ހީވާގިކަމާއި، ކަމަށް ކަމޭހިތުމާއި ތެދުވެރިކަމުގެ މައްޗަށެވެ. މި ކަންކަން ފުރިހަމަގޮތުގައި ވަޒީފާއަދާކުރާ ފަރާތަށް ކުރެވޭނީ، ވަޒީފާއަދާކުރާ ފަރާތަށް، އެ ފަދަ މާޙައުލެއް ތަނަވަސްކޮށްދީގެންނެވެ. ދޭ ވަޒީފާއާ ކުރަންޖެހޭ މަސައްކަތާ އެއް ގަލަށް އަރުވައިގެންނެވެ.\nޤަބޫލުކުރަމެވެ. މަސައްކަތެއް ފެށިޔަސް، އަދި ވިޔަފާރިއެއް ފެށިޔަސް، އެންމެ މުހިންމު މަޤުޞަދަކަށް ވާނީ، ވީ އެންމެ އަވަހަކަށް އެ ކަމެއް ކުރިއަރުވައި ފުޅާކުރުމެވެ. އިތުރު ކުރިތައް ފަޅުވައި، ކަފިކަތްޕަށް ބަހައި ދުރުދުރަށް ފެތުރުމެވެ. އެހެންނަމަވެސް ހަނދާން ބަހައްޓަން ޖެހޭ އެންމެ މުހިންމުކަމަކީ، ތިމާގެ ހިތް ދަތުރުކުރާހައި ހަލުއި މިނުގައި އެއްވެސްކަމެއް ކުރިއަރައިގެން ނުދާނޭކަމެވެ. އެއްވެސްކަމެއް އަމިއްލަ ހިތާ ވާދަކޮށްފި ނަމަ، އަބަދުވެސް ކުރި ހޯދާނީ ހިތެވެ. އެހެންނޫން ނަމަ، ދުނިޔެއޭ މި ކިޔާ، ފުންމިން އެނގުން ނުވާ ކަނޑުގައި، ބަކަތަޅަތަޅައި އެކަކު ވެސް ނޯންނާނެއެވެ. ބަސްބުނާ ހިނދުން، މަންޒިލަށް ވާސިލުވާނެއެވެ. ކޮންމެ މީހަކު ވެސް ވާނީ، ފުދިފައި ހުރި، އުދުހޭ މީހަކަށެވެ.\nކަން މިހެން އޮތްކަމުގައި ވިޔަސް، ބައެއް މީހުންގެ ހިތުގައި އޮންނަނީ، ދެ ދުވަހުން މަހުޖަނަކަށްވުމުގެ ފިކުރެވެ. ކުރިއަރާނީ ފިޔަވަޅަކަށްފަހު ފިޔަވަޅަކުން ކަމެއް، އެ ފަދަ މީހުންގެ ހަނދާނުގައި ހުންނަ ހެނެއް ހިޔެއް ނުވެއެވެ. މި ފަދަ މީހުން ގާތަށް ވަޒީފާއަށް ދާ މީހުންނަށް ކުރިމަތިވާ އަހުވަ ވަރަށް ބޮޑެވެ. އަބަދުވެސް އިވޭ އެއް އަޑަކަށް އޮންނަނީ، ކަމެއް ނުކުރެވޭ ވާހަކައިގެ އަޑެވެ. ކުރާ މަސައްކަތެއް، އަދި ކުރި މަސައްކަތެއް ވެސް ނުފެންނާނެއެވެ. ފެންނާނީ ނުކުރެވިފައި ހުންނަ މަސައްކަތެވެ. ކުށުގެ މާހައުލެއްގައި ބަހައްޓައިގެން، ފުކަކަށް ހެދުން އުފަލެއްކަމަށް ދެކޭނެއެވެ.\nވަޒީފާއަކަށް މީހަކު ވައްދާއިރު، މަސްއޫލިއްޔަތުތަކެއް ކަނޑައެޅިފައި އޮންނާން ޖެހޭނެއެވެ. މަސައްކަތް ކުރާންޖެހޭ ވަގުތު ވެސް ކަނޑައެޅިފައި އޮންނާން ޖެހޭނެއެވެ. މުސާރަ ވެސް މެއެވެ. މި ކަންކަމަކީ ލިޔެކިޔުމުން ފެންނާން ޖެހޭނެ ކަންކަމެވެ. ތަނުގެ ވެރިޔަކަށް ހުންނަ މީހާގެ ދުލުގައި ލިޔެފައި އޮންނަ އެއްޗަކަށް ވެއްޖެ ނަމަ، އޭނާގެ އަމުރުގެ ދަށުން މަސައްކަތްކުރާ މުވައްޒަފުންނަށް ވާނީ، ވަރަށް ވޭން ގަދަ ތުރާލަކަށެވެ. ކުރާން ނުޖެހޭ ކަމެއް ނޯންނާނެއެވެ. މެނޭޖަރުކަމުން ފެށިގެން، ފެންފޮތިލުމާ ހަމައަށް ވެސް ރޮނގު ދަމައިލަފާނެއެވެ. ނުވިތާކަށް ވެރިޔާ ދިރިއުޅޭ ގޭގެ ނޯކަރުކަމުގެ ޒިންމާ ވެސް ނަގާން ޖެހިދާނެއެވެ. ހުރިހައި ދިމާއެއްގައި، ހުރިހައި ވަގުތަކު ހުންނާން ވެސް ޖެހޭނެއެވެ. ނޫންނަމަ، ފަރުވާކުޑަ މީހުންގެ ލިސްޓުގެ އެންމެ ކުރިއަށް ނަން އަރުވާނެއެވެ.\nޅެންވެރިޔާ ދައްކަވަނީ މި ވާހަކައެވެ. ކިތަންމެ ދުވެލި ހަރު އޮޑިއެއް ނަމަވެސް، އެ އޮޑިޔަށް ނުތަކާ ވަރަށް އެންއަޅައިގެން އޮޑި ދުއްވާން އުޅެފި ނަމަ، އެ އޮޑި ފެންނާނީ ދުވެއްޔެއް ނެތް، އަމުދުން ދަތުރަކަށް އަރާން ކަމުވެސް ނުދާ އޮޑިއެއްގެ ގޮތުގައެވެ. އިސާހިތަކު ފެތިވެސްދާނެއެވެ. އެހެންނަމަވެސް، ތަކާވަރަށް އެން އަޅައިގެން ދަތުރަށް ފަށައިފި ނަމަ، ނުހަނު ހިތްގައިމު ދުވެލީގައި ގޮސް، މަސްކަނޑަށް ނިކުމެ، ހައްސަ ބައިގެން، އެންމެ އަވަހަށް ރަށަށް ލަފާނީ ވެސް އެ އޮޑިއެވެ.


މަސްރޭހުގެ ފުރަތަމަ ބުރު ބޮޑު ތަފާތަކުން ވެސްޓް ބީޗް ކާމިޔާބުކޮށްފި – Ungoofaaru\nބަނޑޭރިގަނޑު/ކުޅިވަރު/މަސްރޭހުގެ ފުރަތަމަ ބުރު ބޮޑު ތަފާތަކުން ވެސްޓް ބީޗް ކާމިޔާބުކޮށްފި\n1 1,021 މިނެޓެއް ނުވަނިސް ކިޔާލެވޭ\nވެސްޓް ބީޗް އުފާ މަސްރޭސް 1439 ގެ ފުރަތަމަ ބުރު ތަފާތު ބޮޑު ނަތީޖާ އަކުން ޓީމް ވެސްޓް ބީޗް ކާމިޔާބުކޮށްފިއެވެ. އިއްޔެ ކުރިއަށް ދިޔަ މުބާރާތުގެ ފުރަތަމަ ބުރު ވެސްޓްބީޗް ކާމިޔާބުކޮށްފައި ވަނީ 145 ކިލޯގެ މަސް ބާނައިގެންނެވެ. މިއީ އެހެން ޓީމް ތަކާ އަޅާ ބަލާއިރު3ގުނަ އިތުރު އަދަދެކެވެ.\nމި ބުރުގެ2ވަނައަށް ގޮސްފައި ވަނީ ބެސްޓް ޕްރައިޒްއެވެ. އެ ޓީމުން ބާނާފައި ވަނީ ޖުމްލަ 38.7 ކިލޯގެ މަހެވެ.3ވަނަ އަށް ގޮސްފައި ވަނީ 35.9 ކިލޯގެ މަސް ބާނައިގެން މުބާރާތުގައި މުޅިން އަލަށް ވާދަ ކުރާ ޓީމް ދެލަކި ޗޫޒް އެވެ.\n24.6 ކިލޯގެ މަސް ބާނައިގެން ރޮދި ރޭގެ ބުރުގެ4ވަނައަށް ގޮސްފައި ވާ އިރު ޓީމް ރަވަ އިން އެއްވެސް މަހެއް ނުބާނައެވެ. ޓީމް ރަވަ މަހަށް ފުރި ޑިންގީގެ އިންޖީނަށް ދިމާވި މައްސަލައެއްގެ ސަބަބުން އެ ޓީމަށް މަސްވެރިކަން ކުރެވޭ ގޮތް ވަނީ ނުވެފައެވެ.\nރޭގެ އެންމެ ބޮޑު މަހެއް ބާނާފައި ވަނީ ބެސްޓް ޕްރައިޒް ޓީމްގެ އަހުމަދު ރިޔާޒެވެ.\nވެސްޓް ބީޗް އުފާ މަސް ރޭހުގެ2ވަނަ ބުރު މިއަދު އޮންނާނެއެވެ.2ވަނަ ބުރަށް ޓީމުތައް މަހަށް ފުރުމަށް ހަމަޖެހިފައި ވަނީ މެންދުރު 15:00 ގައެވެ. އަދި ޓީމުތައް މަހުން ލެފުމަށް ހަމަޖެހިފައި ވަނީ މިރޭގެ 22:00 ގެ ކުރިންނެވެ.\nރ. އުނގޫފާރު އުފާ މަސްރޭސް 1439 ވެސްޓް ބީޗް ރެސްޓޯރަންޓް\nމަސްރޭހުން އެއްވަނަ އަންނަ ފަރާތަކަށް ސައިކަލަކާއި 8000 ރުފިޔާ ހުށައެޅިފައިވާއިރު ރަމަޟާންމަހަން އެއްމެ ޚާއްސަ މުބާރާތެއްކަމުގައިވާ ދީނީ ސުވާލުމުބާރާތުގެ އިނާމުއެވަނީ ވަރަށް ހީނަރުކޮށެވެ. އަޑުން ވެސް ރަމަޟާންމަހު ކޮންމެ ދުވާލަކު ދީނީ ސުވާލެއް ހުށައަޅާ އެމުބާރާތުގެ އެއްވަނައަށް ވަނީ 25000 ރުފިޔާހުށައަޅާފައެވެ. ވީ.ޓީ.ވީ އަދި ޗެނަލް13އިން ވަނީ ޢުމުރާދަތުރެއް ހުށައަޅާފައެވެ. ވީމާ މިމުބާރާތުގެ އިނާމާދޭތެރޭ އިތުރަށް ވިސްނައިވަޑައިގަތުން އެދެމެވެ. އަދި ތިޔަފަދަ މުބާރާތްތަކަެއް ޚާއްސަކޮށް މީޑިއާ ބޭނުންކުރާ ހުރިހާފަރާތް ތަކަން ބައިވެރިވެވޭގޮތަށް ބާއްވާތީ ތިޔަބޭފުޅުންނަށް ވ.ޝުކުރުވެރިވަމެވެ. މުބާރާތުގައި ބައިވެރި ވުމުގެ އުސޫލާ ނަތީޖާ ބެލުމުގެ އުސޫލު ހެދިފައިވާލެއް ވ. ފުރިހަމައެވެ. އުއްމީދަކީ ހުރިހާމުބާރާތެއްގެ ނަތީޖާ އިންސާފުވެރިވެ އެއިނާމެއްގެ ޙައްޤުވެރިޔަކަން އެއިނާމެއް ލިބިގެންދިއުމެވެ.


SunOnline: Murakai ge IVF in ummeedhee natheejaa eh libijje\nރުގިއްޔާ މުހައްމަދު މޫސާ 15 Dec 2020, 07:05\n25 އަހަރު ތެރޭ ގްރޭޓް ބެރިއާ ރީފްގެ ދެބައިކުޅަ އެއްބައި މުރަކަތައް މަރުވެފައިވާ ކަމަށް ދިރާސާއަކުން ވަނީ ދައްކާފަ -- ފޮޓޯ: ގެޓީ\nސިޑްނީ (ޑިސެމްބަރު 14): އޮސްޓްރޭލިއާއިން 2016 ވަނަ އަހަރު ފުރަތަމަ ފަހަރަށް ކުރިއަށްގެންދިޔަ "މުރަކައިގެ އައިވީއެފް" ޓެސްޓުތަކުން އުއްމީދީ ނަތީޖާއެއް ލިބިއްޖެ ކަމަށް އެ ދިރާސާ ކުރިއަށްގެންދިޔަ ސައިންސުވެރިން ބުނެފި އެވެ.\nއޮސްޓްރޭލިއާގެ ސަދަން ކްރޮސް ޔުނިވާސިޓީގެ މެރިން އިކޮލޮޖީ ސެންޓަރުން ކުރިއަށްގެންދިޔަ ދިރާސާގައި މުރަކައިގެ އައިވީއެފް ހަދަނީ، މުރަކައިގެ ބިހާއި ފަނި ދޫކުރާ ދުވަސްވަރު އެ ބިހާއި ފަނި ނެގުމަށް ފަހު އެވެ. އެއަށް ފަހު އޭގެއިން ކުދިފަނި ނުވަތަ ލާވާ އުފެދެންދެން، އެކަމަށް ހާއްސަކޮށްފައިވާ "ފްލޯޓިން ނާސަރީ"ތަކަށް ބިހާއި ފަނި އަޅަ އެވެ. އަދި ކުދި ފަނި އުފެދުމުން، ފަރުގައި ގާ ހުދުވުމުގެ މައްސަލަ ދިމާވެފައިވާ ސަރަހައްދުތަކަށް އެ ކުދި ފަނި ދޫކޮށްލަނީ އެވެ.\nއެސްސީޔޫގެ މެރިން އިކޮލޮޖީ ސެންޓަރުގެ ޑިރެކްޓަރު ޕީޓާ ހެރިސަން ވިދާޅުވި ގޮތުގައި އެ މަސައްކަތް ފުރަތަމަ ކުރިއަށްގެންދިޔައީ 2016 ވަނަ އަހަރު ހެރަން އައިލެންޑު ކައިރީގަ އެވެ. އަދި އައިވީއެފްއިން އުފެދުނު މުރަކަތަކެއް އަންނަ އަހަރު ފުރަތަމަ ފަހަރަށް ވިހާނެ ކަމަށްވެސް އޭނާ ފާހަގަ ކުރެއްވި އެވެ.\n"ލާވާ ރެސްޓޮރޭޝަން ޓެކްނިކް ބޭނުން ކުރުމުން އަޅުގަނޑުމެން ހީކުރި ފަދަ ނަތީޖާއެއް ލިބި ވަރަށް ކުޑަ ލާވާއިން މަދު އަހަރުތަކެއް ތެރޭ ބޮޑެތި މުރަކަތައް ހެއްދޭކަން މި ދިރާސާއިން ސާބިތުވޭ،" ހެރިސަން ވިދާޅުވި އެެވެ.\nމުރަކަ ލާވާ ނުވަތަ ކުދި ފަނި އާލާ ކުރަން ހަދާފައިވާ ފްލޯޓިން ނާސަރީއެއް -- ފޮޓޯ: ގްރޭޓް ބެެރިއާ ރީފް ފައުންޑޭޝަން\nއެ ޓެސްޓުތަކަށް ފަހު އުފެދުނު މުރަކައިގެ ސައިޒުތައް ތަފާތު ކަމަށާއި މިދިޔަ މާޗް މަހު ހެރަން އައިލެންޑު ކައިރީގައި ގާ ހުދުވި ނަމަވެސް އައިވީއެފްއިން އުފެދުނު މުރަކަތައް ސަލާމަތްވި ކަމަށް ސައިންސުވެރިން ބުންޏެވެ.\nގާ ހުދުވަނީ ކަނޑުގެ ލޮނުގަނޑު ހޫނުވުމުން މުރަކަތަށް "ސްޓްރެސްވެ"، އެއަށް ކުލަ އާއި ހަކަތަ ފޯރުކޮށްދޭ އަލްގީ ބޭރުކޮށްލުމުންނެވެ. އޭގެ ސަބަބުން މުރަކަތައް ވަގުތުން މަރު ނުވި ނަމަވެސް ކަނޑުގެ ފިނު ހޫނުމިން އާދައިގެ މިންވަރަކަށް ދަށަށް ނުދާ ނަމަ އެ މުރަކަތައް މަރުވެ އެވެ.\nދުނިޔޭގެ އެންމެ ބޮޑު ފަރު ކަމަށްވާ ގްރޭޓް ބެރިއާ ރީފްގެ 50 ޕަސެންޓު މުރަކަތައް ފާއިތުވި 25 އަހަރު ތެރޭ މަރުވެފައިވާ ކަމަށް ދިރާސާއަކުން ވަނީ ދައްކާފަ އެވެ. އެ ފަރުގައި މުރަކައިގެ އާބާދީ އެންމެ ބޮޑަށް ދަށްވެފައި ވަނީ 2016 އާއި 2017ގައި ރެކޯޑު މިންވަރުތަކަށް ދުނިޔެ ހޫނުވެ، ގާ ހުދުވުމާ ގުޅިގެންނެވެ.\nގްރޭޓް ބެރިއާ ރީފް ސަލާމަތް ކުރުމަށްޓަކައި، ދުނިޔެ ހޫނު ކުރުމަށް މަގުފަހި ކުރާ ގްރީން ހައުސް ގޭސްތައް ޖައްވަށް ބޭރު ކުރާ މިންވަރު ވަގުތުން މަދު ކުރަން ޖެހޭ ކަމަށް ސައިންސުވެރިން ބުންޏެވެ.\nޔުނެސްކޯގެ ތަރިކައިގެ ލިސްޓުގައި 1981 ވަނަ އަހަރު ހިމަނާފައިވާ ގްރޭޓް ބެރިއާ ރީފް އޮންނަނީ 1،400 މޭލަށް ފެތުރިފަ އެވެ.


SunOnline: Sunee ge aa ufehdhumeh, Dhivehinnah varah haassa!\nސުނީގެ އާ އުފެއްދުމެއް، ދިވެހީންނަށް ވަރަށް ހާއްސަ!\nމުޙައްމަދު މުސްޠަފާ 06 Nov 2018, 08:21\n"ސުނީ ސްޕެޝަލް" ކާށި ތެޔޮ ފުޅިތަކެއް، އެ ވިޔަފާރި ފުޅާކުރަން ސުނީ ވަނީ އަޒުމް ކަނޑައަޅާފަ...\nދިވެހި ފިލްމީ ދާއިރާގައި 23 އަހަރަށް ވުރެ ގިނަ އަހަރު ވާންދެން ފޫހި ކަމެއް ނެތި ބެލުންތެރީންގެ މުނިފޫހި ފިލުވައިދެމުން އަންނަ ނެށުންތެރިޔާ ސުނީތާ އަލީ (ސުނީ) އަކީ އަބަދުވެސް ވަރަށް ތަފާތު ކަންތައްތަކެއް ދައްކާ ހުނަރުވެރިއެކެވެ. ކޮންމެ ކަހަލަ ލަވައަކަށް ވެސް އެއްވެސް އުނދަގޫ ކަމެއް ނެތި ނަށާލައެވެ. ދައްކަން މިއުޅެނީ ސުނީގެ ނެށުމުގެ ވާހަކަ ތަކެއް ނޫނެވެ. އަނެއްކާވެސް ސުނީގެ ތަފާތު ކަމެއްގެ ވާހަކައެވެ.\nމަންމަ އަށް ކޮށްދޭ ކަމެއްގެ ގޮތުގައި ސުނީ މިވަނީ ވިޔަފާރިއެއް ފަށާފައެވެ. ދިވެހިންނަށް ހާއްސަ ކޮށްގެން ދިވެހި ވަންތަ ޕްރޮޑަކްޓެއް އުފައްދައި ވިއްކަން ފަށާފައެވެ. "ސުނީ ސްޕެޝަލް" ކާށި ތެލެވެ. އުފަން ރަށް އއ.އުކުޅަހުގައި ތައްޔާރުކުރާ އެ ތެލަށް މިހާރު އަންނަނީ ބޮޑު ތަރުހީބެއް ލިބެމުންނެވެ.\n"ސަން" އަށް ވާހަކަ ދައްކަމުން ސުނީ ބުނީ، އެ ތެލަކީ ރަށުގައި އޭނާގެ މަންމަ ހަދާފައި ފޮނުވާ ސަތޭކަ ޕަސެންޓް ސާފު ތެލެއް ކަމަށެވެ. އެއްވެސް ކެމިކަލް އެއް ބޭނުން ނުކޮށް ތައްޔާރުކޮށްފައިވާ "ސުނީ ސްޕެޝަލް" ކާށި ތެލަށް ޑިމާންޑް ބޮޑުވެ އެންމެ ފަހުން ރިސޯޓް ތަކުން ވެސް އޯޑަރު އަންނަން ފަށައިފިއެވެ.\n"ސުނީ ސްޕެޝަލް" ކާށި ތެޔޮ ފުޅިތަކެއް ވަގުތީ ލޯގޯ އަކާއެކު...\n"މަންމަ ކުރާ މަސައްކަތެއް އެއީ، މަންމަ އަށް އާމްދަނީ އެއް ހޯދައިދިނުމުގެ ގޮތުން އަހަރެން މާލެ ގެނެސްގެން މި ވިއްކަނީ، މިހާރު ވެސް ވަރަށް ގިނައިން ވިކިއްޖެ، ފޭނުން ވެސް ވަރަށް އެބަ ގަނޭ، ރިސޯޓް ތަކުން ވެސް އޯޑަރު ތައް އެބަ އާދެ،" ގިނަ އަދަދެއްގެ ވީޑިއޯ ލަވަތަކުން ބެލުންތެރިންގެ ހިތް އަތުލާފައިވާ ސުނީ ބުންޏެވެ.\nވަގުތީ ގޮތުން އެ ތެޔޮ ވިއްކަމުން އަންނަނީ ސުނީގެ އަލްބަމް ތަކުގައި ވެސް އިންނަ ލޯގޯ ބޭނުންކޮށްގެންނެވެ. މިހާރު ފުޅިއެއް 100 ރުފިޔާ އަށް ވިއްކަމުން އަންނަ އިރު ވަރަށް އަވަހަށް ލޭބަލް ތައްޔާރުވެ އެ ތެލަށް ހާއްސަ ފުޅި ތަކެއްގައި ވިއްކަން ފަށާނެ ކަމަށް ސުނީ ފާހަގަކުރިއެވެ.\n"މިހާރު އަދި މި ވިއްކަނީ ރާނީ ހުސްކުރި ފުޅި އެއްގަ، އެއީ ފުޅި ލިބުމަށް ވަރަށް ދަތި ވާތީ، އިރާދަކުރެއްވިއްޔާ ވަރަށް އަވަހަށް އެ ތެލަށް ހާއްސަ ފުޅި އަކާއެކު ލޭބަލް ވެގެން މީތި ވިއްކަން ފަށާނަން،" ސުނީ ބުންޏެވެ.\nމެޝިންތަކެއް ބޭނުން ނުކޮށް އެންމެ ކުރީގައި ދިވެހިން ކާށި ތެޔޮ ތައްޔާރު ކުރަމުން އަންނަ ގޮތަށް ހަދާފައިވާ އެ ތެލަށް ބޮޑު ޑިމާންޑެއް ލިބިފައި ވާއިރު ސުނީގެ އަމާޒަކީ އޭނާގެ ވިޔަފާރި ފުޅާދާއިރާއެއްގައި ކުރުމެވެ.\nތަފާތު ކަމެއް ނޫން ހެއްޔެވެ؟ ހެޔޮގޮތުގައި އާމްދަނީ ހޯދަން ކުރާ ކޮންމެ މަސައްކަތަކީ ވެސް ރީތި މަސައްކަތެކެވެ. "ސުނީ ސްޕެޝަލް" ކާށި ތެލުގައި ހުރި ވަރެއް ބަލާލުން ވެސް ވަރަށް ސަޅި ވާނެއެވެ.\nދިރާގު ޓީވީގެ ވީއޯޑީ ޕްލެޓްފޯމަށް ނިކަލޯޑިއަން


Covid-19: Vietnam in Alhaafaivaa Fiyavalhuthah lui Kuranee - Vaguthu\nކޮވިޑް-19: ވިއެޓްނާމް އިން އަޅާފައިވާ ފިޔަވަޅުތައް ލުއި ކުރަނީ\nސަލާމަތީ ހެދުން އަޅައިގެން ތިބި ވެއެޓްނާމުގެ މެޑިކަލް ސްޓާފުން\nކޮވިޑް-19 ގެ ސަބަބުން ވިއެޓްނާމުގައި އަޅާފައިވާ ފިޔަވަޅުތައް ލުއި ކުރުމަށް އެގައުމުން ނިންމައިފިއެވެ.\nކޮވިޑް-19 ފެތުރެމުން ދާތީ ވިއެޓްނާމް އިން ވަނީ ފެބްރުއަރީ މަހުގެ 01 ވަނަ ދުވަހުން ފެށިގެން ޗައިނާ އަށް ދަތުރުކުރާ ހުރިހާ ފްލައިޓް ދަތުރުތަކެއް ވެސް ހުއްޓާލާފައެވެ. އަދި ހަނޯއީ ފިޔަވައި އެހެން ސިޓީތަކުގެ ހުރިހާ ސްކޫލަކާއި ޔުނިވަސިޓީއެއްވެސް ވަނީ ބަންދު ކޮށްފައެވެ.\nއެގައުމުގެ ސަރުކާރުން ވަނީ ކޮންމެހެން މަޖުބޫރުވެގެން ނޫނީ ބޭރަށް ނުދިއުމަށްވެސް އަންގާފައެވެ. އެގައުމުގެ ހެލްތުން ބުނެފައިވަނީ، ސަރުކާރުގެ އެ އެންގުމަށް ގިނަ ބަޔަކު ބޯލަނބާފައިވާ ކަމަށެވެ.\nއެހެން ކަމުން މިހާރު އެގައުމުން ވަނީ ބައެއް ފިހާރަތައް ހުޅުވައި ވިޔަފާރި ކުރެވޭނެކަން އިއުލާނު ކޮށްފައެވެ. އަދި ބައެއް ކެފޭތަކާއި ސްކޫލްތައްވެސް ހުޅުވުމުގެ މަސައްކަތް މިހާރު ކުރެވެމުން އަންނަ ކަމަށް އެގައުމުން ވަނީ ހާމަ ކޮށްފައެވެ.\nއެގައުމުން މީގެ ކުރިން ވަނީ ކޮވިޑް-19 ފެތުރެމުން ދާތީ 10،000 މީހުން ކަރަންޓީންވެސް ކޮށްފައިވެއެވެ. މިހުރިހާ އެންމެން ވެސް ކަރަންޓީން ކޮށްފައި ވަނީ ހަނޯއީ އާއި 44 ކިލޯމީޓަރު ދުރުގައި އޮންނަ ސަން ލޯއީ ނަމަކަށް ކިޔާ އަވަށުގައެވެ.\nވިއެޓްނާމުން މިއަދާއި ހަމައަށް ކޮވިޑް-19 ޖެހިގެން 268 މީހަކު ފެނިފައިވާއިރު، އެންމެ ފުރަތަމަ އެގައުމުން މި ބަލި ފެނިފައިވަނީ ޖެނެއަރީ މަހުގެ 23 ވަނަ ދުވަހުއެވެ. އެގައުމުން މިއަދާއި ހަމައަށް އެއްވެސް މީހަކު ބަލި ޖެހިގެން މަރުވެފައެއް ނުވެއެވެ. އަދި ބަލި ޖެހިފައިވާ މީހުންގެ ތެރެއިން 224 މީހަކު ބަލިން ރަނގަޅު ވެފައިވާ ކަމަށް އެންމެ ފަހުގެ ތަފާސް ހިސާބުތަކުން ދައްކައެވެ.


Ijthimaaee gulhunthakaai dhuniyavee manfaa hoadhumugai Allah ah alhuvethivun | Mihaaru\nމާލޭގައި ބޮޑު ޖަމާއަތުގައި ކުރި އީދު ނަމާދެއްގައި މީހުން ބައިވެރިވެރިވަނީ: އިޖުތިމާއީ ގުޅުންތަކާއި ދުނިޔަވީ މަންފާ ހޯދުމުގައި ވެސް ﷲ އަށް އަޅުވެތިވުން އޮންނަންޖެހޭ. --- ފޮޓޯ: ނިޝާން އަލީ/މިހާރު\nއިޖުތިމާއީ ގުޅުންތަކާއި ދުނިޔަވީ މަންފާ ހޯދުމުގައި ﷲ އަށް އަޅުވެތިވުން\n10 އޯގަސްޓް 2018 - 11:19\nއިންސާނާ އާއި ﷲއާ ދެމެދު އޮންނަން ޖެހޭ ގުޅުމަކީ އިންސާނުން ﷲ އަށް އަޅުވެތިވުމުގެ ގުޅުމެކެވެ. މީގެ މާނައަކީ އިންސާނާގެ ދިރިއުޅުމުގެ ހުރިހާ މައިދާންތަކެއްގައި އޭނާގެ އެންމެހާ ބަސްތަކާއި އަމަލުތަކާއި ފިކުރުތަކާއި ޖަޒުބާތުތައް ﷲ ރުހިވޮޑިގެންވާ އަދި ލޯބިވެވޮޑިގެންވާ ގޮތަށް އޮތުމެވެ. މިފަދަ ޝާމިލު ގޮތެއްގައި އަޅުވެތިވުން މާނަ ކުރެވޭ ހިނދު މި އަޅުވެތިވުން ތަފާތު ހައިސިއްޔަތުތަކުން ފެންނަން ޖެހޭނެ އެވެ.\nﷲ ގެ ރުހިވޮޑިގަތުމާއި ލޯބި ލިބުން އޮތީ ހަމައެކަނި އިބާދާތުތައް އަދާކޮށްގެންނެއް ނޫނެވެ. ހަގީގަތުގައި އިބާދާތުތަކުގެ ބޭނުމަކީ ވެސް ދިރިއުޅުމުގެ އެހެންކަންކަމުގައި ﷲ އެންގެވި ގޮތަށް އުޅުމަށް އާދަ ކުރުވުމެވެ. ވީމާ އިޖުތިމާއީ ގުޅުންތަކާއި ދުނިޔަވީ މަންފާތައް ލިބިގަތުމުގައި ވެސް ﷲ އަށް އަޅުވެތިވުން ފެންނަން ޖެހޭނެ އެވެ.\nއިޖުތިމާއީ ގުޅުންތަކުގައި ﷲ އަށް އަޅުވެތިވުން ފެންނާނީ އިޖުތިމާއީ އެންމެހާ ރިވެތި އަޚުލާގާއި އިޖުތިމާއީ ތަކާފުލުގެ ތެރެއިން ހިމެނޭ އެންމެހާ ކަންކަން އަމަލީ ގޮތުން ތަންފީޒު ކުރެވިގެންނެވެ. މިގޮތުން ތެދުވެރިކަމާއި އަމާނާތްތެރި ކަމާއި އަދުލު އިންސާފާއި އޯގާތެރިކަމާއި އެކަކު އަނެކަކަށް އެހީތެރިވުމާއި ހެޔޮ ފޯރުވުން ފަދަ ރިވެތި އެންމެހާ އަހުލާގު ތައް ހިމެނެނީ ﷲ އަށް އަޅުވެތިވުން ފެނިގެންދާ ކަންކަމުގެ ތެރެއިންނެވެ.\nއެކަކު އަނެކަކަށް މާލީ ގޮތުންނާއި އިޖުތިމާއީ ގޮތުންނާއި މައުނަވީ ގޮތުން އަދާކޮށްދޭން ޖެހޭ އެންމެހާ ހައްގުތައް އަދާ ކުރުން ވެސް ހިމެނެނީ ﷲ އަށް އަޅުވެތިވުން ފެނިގެންދާ ކަންކަމުގެ ތެރެއިންނެވެ. މިކަންކަން ފުރިހަމަ ކުރުމަށްޓަކައި މި ކަންކަމުގެ މައުލޫމާތު ދަސްކޮށް އަމަލީ ގޮތުން މިކަންކަން ކުރުމަށް ނަފްސުތައް ހާނުވާން ޖެހެއެވެ.\nދުނިޔަވީ މަންފާތައް ލިބިގަތުމުގައި ﷲ އަށް އަޅުވެތިވުން ފެނިގެންދާނީ ކައުނުގައިވާ އެންމެހާ މަޚްލޫގުން އުފެދިފައިވާ ގޮތުގެ ފުރިހަމަ ކަމާއި އެއިން މީސްތަކުންނަށް ލިބޭ މަންފާތައް އިހުސާސް ކޮށް ﷲ އަށް ޝުކުރުވެރިވުމާއި އެ ނިއުމަތްތަކުގެ ބޭނުން އެކަލާނގެ އަންގަވާފައިވާ ގޮތުގައި ހިފުމުންނެވެ.\nމިކަން ފުރިހަމަ ކުރުމަށްޓަކައި ވެސް ހަމަ އެންމެ ފުރަތަމަ ކަމަކީ ކައުނުގައިވާ އެންމެހާ ތަބީއީ އިލާހީ ގާނޫނުތައް ދެނެގަތުމެވެ. އަދި އެ ގާނޫނުތަކުގެ ބޭނުން ހިފައިގެން ﷲ އަންގަވާފައިވާ ގޮތުގައި ކައުނުން މަންފާ ލިބިގަތުމަށް ދަސްކުރުމެވެ. މިގޮތުން ތަބީއީ އެންމެހާ ގާނޫނުތައް ދަސްކުރުމަށްޓަކައި ސައިންސުގެ އެކިއެކި މައުލޫމާތުތަކަށް ހޭލުންތެރިވާން ޖެހެއެވެ.\nﷲ އަށް އަޅުވެތިވުން ފުރިހަމަވީ ކަމުގައި ބެލެވޭނީ މިފަދަ ޝާމިލު ގޮތަކަށް އެކަން ކުރެވިގެންނެވެ. އެހެން ނޫންނަމަ، އެބަހީ ﷲ އަށް އަޅުވެތިވުމަކީ ހަމައެކަނި ﷲ އާ އިންސާނާއާ ދެމެދު އޮންނަ ޚާއްޞަ ގުޅުމެއް ކަމުގައި ބަލައިފި ނަމަ، އެއިން ލިބޭ ގެއްލުންތަކެއް ވެއެވެ.\nމިގޮތުން ފުރަތަމަ ކަމަކީ އިޖުތިމާއީ ކަންކަމާއި ކައުނީ ކަންކަން ދެނެގަނެ ދިރާސާ ކުރުން ހުއްޓިދިއުމެވެ. އަދި އިޖުތިމާއީ އަހުލާގާއި ތަކާފުލަކީ ﷲ އަށް އަޅުވެތިވުމުގެ ގޮތުން ކުރެވޭ ކަމެއްގެ ގޮތުގައި ނުބަލައި އެއީ ހަމައެކަނި އެމީހަކު ބޭނުންނަމަ ކުރަން އޮތް ކަމެއް ކަމަށް ދެކުމެވެ.\nމީގެ އާޚިރު ނަތީޖާ އަކީ މުޖުތަމައު ވިއްސިވިހާލިވެ އެއްބައިވަންތަކަމާއި އެކުވެރިކަން ގެއްލި ދިއުމެވެ. މީގެ އިތުރުން ކައުނުގެ ކަންކަން ދިރާސާކޮށް އިލްމީގޮތުން ކުރިއެރުމާއި ތަރައްގީ ހޯދުމަކީ ހަމައެކަނި ދުނިޔަވީ ކަމެއް ކަމުގައި ބެލުމެވެ. އެހެންގޮތަކަށް ދަންނަވާނަމަ ލާދީނީ ވުމެވެ.\nދެވަނަ ގެއްލުމަކީ ކަންނެތްކަމާއި ތަވާކުލު ކުރުން (ސަބަބުތަކުގައި ނުހިފައި ވަކީލުކޮށްގެންނޭ ކިޔައިގެން ތިބުން) މަތީ ދެމިތިބެން މީސްތަކުންނަށް އާދަ ވުމެވެ. މުޖުތަމައަށް ކުރިމަތިވާ މައްސަލަތަކާއި ބޭރުން އަންނަ ގޮންޖެހުންތަކާއި ތަބީއީ ގޮތުން ދުނިޔެއަށް ކުރިމަތިވަމުންދާ ތަފާތު ހާދިސާ ތަކާއި ކާރިސާ ތަކަށް ތައްޔާރު ވުމެއް ނުވަތަ ކުރިމަތިލުމެއް ނެތުމެވެ. ނަތީޖާ އަކީ އިންސާނީ ދިރިއުޅުން ނާތަހުޒީބު ކަން މަތީ ދެމި އޮތުމެވެ.\nތިންވަނަ ގެއްލުމަކީ އިޖުތިމާއީ އަދި ކައުނީ މައިދާނުގައި މަގުދެއްކމާއި އިރުޝާދު ދިނުން ހުއްޓިގެން ދިއުމެވެ. ނަތީޖާ އަކަށް ވާނީ އެ ދެ ދާއިރާގައި އަހުލާގަކީ ނެތް އެއްޗެއް ކަމަށްވެ ކޮންމެ މީހަކުވެސް މާއްދީ ގޮތުން އެމީހަކަށް މަންފާ އޮންނަ ގޮތަށް އެކަނި ކަންތައްތައް ކުރުމަށް ނަފްސުތައް ތަމްރީނު ވުމެވެ. މާއްދިއްޔަތަށް ލެނބުމުގެ ސަބަބުން ރޫހާނީ ބައިގެ ތަރުބިޔަތު ނުލިބި އެއްބަޔަކު އުޅެމުން ދާއިރު އަނެއް ބަޔަކު ދުނިޔަވީ ކަންކަމަށް އެއްވެސް ލޯހުޅުވުމެއް ނެތި ހަމައެކަނި ދީނީ ހައިސިއްޔަތުން އަޅުވެތިވާން ތަރުބިޔަތު ވެފައިވާ ބަޔަކަށް ވެގެން ދިއުމެވެ.\nހަތަރުވަނަ ގެއްލުމަކީ މުޖުތަމައު އިސްލާހު ކުރުމުގެ މަސައްކަތުގެ ދައުރު މުޖުތަމައުން ނެތިދިއުމެވެ. ނަތީޖާ އެއްގެ ގޮތުން ހެޔޮ ކަންތައްތަކުގެ ބަދަލުގައި ނުބައި ކަންތައްތައް އާންމުވާން ފުރުސަތު ލިބުމެވެ. އަދި ދިރިއުޅުމުގެ ހުރިހާ މައިދާނެއްގައި ދީނާއި ދުނިޔެ ވަކި ކުރަން ބާރު ލިބުމެވެ. އިސްލާމީ ނަޒަރުން ބަލާއިރު ހެޔޮ ކަމަކީ ހަމައެކަނި މޫނުތައް އިރުމައްޗަށް ނުވަތަ ހުޅަނގަށް ކުރިމަތި ކުރުމެއް ނޫނެވެ. ނުވަތަ އަޅުކަމުގެ ގޮތުގައި އެއްވެސް މާނައެއް ރޫހެއް ނެތި ބޭރުފުށުން ހަރަކާތްތަކެއް ދެއްކުމެއް ވެސް ނޫނެވެ.\nއެކަމަކު އިޖުތިމާއީ އެތައް ކަމެއް ހެޔޮކަމުގެ ތެރެއަށް ވަދެއެވެ. މިގޮތުން އަލްބަޤަރާ ސޫރަތުގެ 177 ވަނަ އާޔަތުން އެނގޭ ގޮތުގައި ހެޔޮކަންތަކުގެ ތެރޭގައި ގާތްތިމާގެ މީހުންނާއި ޔަތީމުންނާއި މިސްކީނުންނާއި ދަތުރުމަތީ ހާލުގައި ޖެހިފައިވާ މީހުންނާއި ދަތިވެގެން އެދޭ މީހުންނަށް މުދަލުން ހޭދަ ކުރުމާއި އަޅުން މިނިވަން ކުރުން ހިމެނެއެވެ.\nމީގެ އިތުރުން އަހުދަށް ވަފާތެރިވުމާއި ދަތި އުނދަގޫ ހާލަތްތަކަށް ކެތްކުރުން ވެސް ހިމެނެ އެވެ. ހެޔޮކަމަކީ ﷲ އަށް އަޅުވެތިވުމުގެ މުހިންމު ބައެއް ކަމުގައި ވާހިނދު މި ހައިސިއްޔަތުން ވެސް ﷲ އަށް އަޅުވެތިވުން ފެންނަން ޖެހޭނެ އެވެ. ހަމައެފަދައިން ކައުނީ ހައިސިއްޔަތުން ވެސް ﷲ އަށް އަޅުވެތިވުން ފެންނަން ޖެހޭނެ އެވެ.\nއާލް ޢިމްރާން ސޫރަތުގެ 191 ވަނަ އާޔަތުން އެނގޭ ގޮތުގައި ބުއްދީގެ އަހުލުވެރިން ނަމަ ކޮޅަށް ތިބޭ ހާލުގައާއި އޮށޯވެ އޮންނަ ހާލަތުގައި އެމީހުން ﷲ އަށް ޒިކުރު ކުރުމާ އެކު އުޑުތަކާއި ބިން ހެއްދެވިފައިވާ ގޮތާ މެދު ފިކުރުކޮށް އެއީ ބާތިލު ގޮތުގައި ހެއްދެވިގެންވާ ތަކެތި ނޫން ކަމަށް އިއުތިރާފު ވާނެ އެވެ. ވީމާ އިބާދާތު ތަކަކީ ހަމައެކަނި ﷲ އާ އޮންނަ ގުޅުން ބަދަހި ކުރާ ކަންކަމެއް ނޫނެވެ. އެ ގުޅުމުގެ ތެރެއިން އިޖުތިމާއީ ގުޅުންތައް ބަދަހިވާން ޖެހެއެވެ.\nއަޅުކަންތަކަށް ފުންކޮށް ނަޒަރު ހިންގާލުމުން މިކަން ހާމަވާނެ އެވެ. މިސާލަކަށް ޖަމާއަތުގެ ނަމާދުން އެކުވެރިކަމާއި އެއްބައިވަންތަކަމާއި އެކަކު އަނެކެއްގެ ހާލު އަހުވާލު ބެލުމުގެ އާދަ ދަސްވާން ޖެހޭނެ އެވެ. ޒަކާތުން ފަގީރުންނާއި މިސްކީނުންނާއި އެނޫންވެސް އެހެން ފަރާތްތަކަށް އެހި ފޯރުކޮށްދޭން ދަސްވާން ޖެހޭނެ އެވެ. މިނޫން ވެސް މިފަދަ އެތައް އިޖުތިމާއީ ކަންކަން އިބާދާތުގެ ތެރެއިން ދަސްވާން ޖެހެއެވެ.\nމިފަދަ ކަންކަމަށް ސަމާލުކަން ނުދިނުމަކީ މީހާ ﷲ އާ އޮންނަ ގުޅުން ކުޑަވެ އީމާންތެރިކަން އުނިވާ ކަމެއްކަން ވަރަށް ގިނަ ހަދީސްތަކުން އެނގެއެވެ. މިސާލަކަށް އަވައްޓެރިންނަށް ކަމޭ ނުހިތުމަކީ އީމާންކަން އުނިވާ ކަމެކެވެ. ޔަތީމުން ކޮށްޕައި ދުރަށް ލުމާއި މިސްކީނުންނަށް ކާން ދިނުމުގެ މައްޗަށް ބާރު ނޭޅުމަކީ ދީން ނުވަތަ ގިޔާމަތް ދުވަހުގެ ޖަޒާ ދޮގުކުރުމެވެ. (އަލްމާޢޫން 1-3)\nޒަކާތް ދިނުމާއި ސަދަގާތްކުރުމާއި ޖާނާއި މާލުން ޖިހާދު ކުރުން ފަދަ އިޖުތިމާއީ ކަންކަން ނުހިމަނައި މުސްލިމުން ހިފާ ބައިޢަތު، ކީރިތި ރަސޫލާ، ޞައްލަﷲ ޢަލައިހި ވަސައްލަމް، ގަބޫލުފުޅު ނުކުރައްވަވަ އެވެ. މިއިން ނަމޫނާ ލިބިވަޑައިގެން އަބޫބަކުރުގެފާނު ވެސް ޒަކާތް ނުދެއްކި މީހުންނާ ހަނގުރާމަ ކުރެއްވި އެވެ. މިފަދަ އެތައް މިސާލަކުން އެނގެނީ ﷲ އަށް އަޅުވެތިވުން ފުރިހަމަ ކުރެވޭނީ ދީނީ ހައިސިއްޔަތުގެ އިތުރުން އިޖުތިމާއީ ކަންކަމާއި ދުނިޔަވީ މަންފާތައް ލިބިގަތުމުގެ ހައްސިއްޔަތު ތަކުންވެސް އަޅުކަމުގެ އަސަރުތައް ފެނިގެން ކަމެވެ.\nއިތުރު ލިޔުންތައް ދީން އިސްލާމް ޤުރުއާން ސުންނަތް\nއިސްލާމީ އުގޫބާތްތައް ބިނާވެފައިވަނީ އުސޫލުތަކެއްގެ މަތީ\nދީނީ ފުރައްސާރަތަކުން މުޖުތަމައު ސަލާމަތް ކުރަންޖެހޭ\nވެރިންނާއި ހާކިމުން ވެސް ވާން ޖެހޭނީ ހެޔޮލަފާ ބަޔަކަށް


އިޢުލާން: ލޯކަލްކައުންސިލް އިންތިޚާބުގެ އެމްޑީޕީގެ ޓިކެޓަށް ވާދަކުރުމަށް ދެއްވަދޫގައި ބާއްވާ ޕްރައިމަރީއާއި ބެހޭ – Maldivian Democratic Party\nއެމް. ޑީ. ޕީ. ގެމަނަފުށި ދާއިރާ އޮފީސް\nމިދާއިރާގައި ހިމެނޭ ގއ. ދެއްވަދޫ ރަށު ކައުންސިލް އިންތިޚާބަށް ކުރިމަތިލައްވާފައިވާ ކެންޑިޑޭޓުންގެ ތެރެއިން އެމްޑީޕީ ޓިކެޓުގައި މިއިންތިޚާބުގައި ވާދަކުރައްވާ5ކެންޑިޑޭޓުން ހޮވުމަށްޓަކައި ބާއްވާ ޕްރައިމަރީސް 12 ނޮވެމްބަރ 2010 ވާ ހުކުރު ދުވަހު މާލެ އާއި ގއ. ދެއްވަދޫގައި ބޭއްވުމަށް ވަނީ ހަމަޖެހިފައެވެ.\nމިއިންތިޚާބުގައި ވޯޓްލެވޭނީ 12 ނޮވެމްބަރ 2010ގެ ކުރިން އިލެކްޝަން ކޮމިޝަނުގައި އެމް. ޑީ. ޕީ. ގެ މެމްބަރުންގެ ގޮތުގައި ރަޖިސްޓްރީ ވެފައިވާ ގއ. ދެއްވަދޫ މެމްބަރުންނަށެވެ. މި އިންތިޙާބުގައި ވޯޓުލާމަރުކަޒުތަކުގެ ގޮތުގައި ހަމަޖެހިފައިވާތަންތަނަކީ މާލޭ އެމްޑީޕީ ހަރުގޭގައި އާއި ގއ.ދެއްވަދޫގައެވެ. މި އިންތިޙާބުގައި ވޯޓުލުމަށް ހަމަޖެހިފައިވާ ގަޑިތަކަކީ 12 ނޮވެމްބަރ 2010 ވާ ހުކުރު ދުވަހުގެ މެންދުރުފަހު 2:00 އިން އިރުއޮއްސި 7:00 އަށެވެ.\nވީމާ، މިއިންތިޚާބުގައި ވާދަކުރައްވާ ކެންޑިޑޭޓުންނަށް ކެމްޕޭން ކުރުމުގެ ފުރުޞަތު މިއަދު4ނޮވެމްބަރ 2010 ން ފެށިގެން 11 ނޮވެމްބަރ 2010 ވާ ބްރާސްފަތި ދުވަހުގެ ހަވީރު 6.00 ގެ ނިޔަލަށް ހުޅުވާލެވިފައިވާ ވާހަކަ ހުރިހާ ކެންޑިޑޭޓުންގެ މައުލޫމާތަށްޓަކައި ދެންނެވީމެވެ. މިޕްރައިމަރީޒްގައި ވާދަކުރައްވާ ކެންޑިޑޭޓުންގެ މަޢުލޫމާތުތައް ކެންޑިޑޭޓް ނަންބަރު ތަރުތީބުން ތިރީގައި މިދަންނަވަނީއެވެ.\n1 އަލްފާޟިލް އިބްރާހީމް ތައުފީޤް ލައިނޫފަރުމާގެ ގއ. ދެއްވަދޫ\n2 އަލްފާޟިލް ޙަސަން ނާޒިމް ރޯޒްމީޑް ގއ. ދެއްވަދޫ\n3 އަލްފާޟިލް އަޙުމަދު ނަސީމް ހިތިވިލާގެ ގއ. ދެއްވަދޫ\n4 އަލްފާޟިލް އިބްރާހިމް ރާމިޒް ހިކިހުވަނދުމާގެ ގއ. ދެއްވަދޫ\n5 އަލްފާޟިލް ސައުދުﷲ ލަތީފް ޕެންޒީމާގެ ގއ. ދެއްވަދޫ\n6 އަލްފާޟިލް މުހައްމަދު މުޢީން ދެކޮނުގެ ގއ. ދެއްވަދޫ\n7 އަލްފާޟިލް މުޙައްމަދު ސަވާދު ސީގެސްޓް ގއ. ދެއްވަދޫ\n8 އަލްފާޟިލް ސައީދު އިބްރާހީމް ދީދީ ނޮވެލްޓީ ގއ.ދެއްވަދޫ\n25 ޛުލްޤައިދާ 1423\n04 ނޮވެމްބަރ 2010


Resort Volley mubaaraathugai Bandos ah rangalhu feshumeh - One Online\nއާލާ އިންޓަ ރިސޯޓް ވޮލީބޯޅަ މުބާރާތުގައި ބަނޑޮހާއި ކޮއްދިއްޕަރު ބައްދަލުކުރި މެޗުގެ ތެރެއިން -- ފޮޓޯ/ ބަނޑޮސް ވޮލީބޯލް ޓީމް\nއިންޓަ ރިސޯޓް ވޮލީބޯލް ޒޯން ޗެމްޕިއަންޝިޕް\nބޮނޑޮސް މޯލްޑިވްސް އިން އާލާ އިންޓަ ރިސޯޓް ވޮލީބޯޅަ މުބާރާތުގެ ފެށުން ރަނގަޅުކޮށްފިއެވެ.\nމިދިޔަ އަހަރުގެ ވޮލީބޯޅަ ޗެމްޕިއަންސް ލީގުގެ ޗެމްޕިއަންކަން ހޯދި ބަނޑޮހުން ވަނީ އިއްޔެ ހަވީރު ގްރޭންޑް ޕާކް ކޮއްދިޕަރު ބަލިކޮށްފައެވެ. ޒޯން އެކެއްގެ އެ މެޗު ކުޅުނީ ބަނޑޮހުގައެވެ.\nއިއްޔެ ހަވީރު ކުޅުނު އެ މެޗުގައި ކޮއްދިއްޕަރު އަތުން ބަނޑޮސް މޮޅުވީ ސީދާ ތިން ސެޓުންނެވެ. އެ މެޗުގެ ސެޓުތައް ބަނޑޮހުން ގެންދިޔައީ 25-15، 25-14 އަދި 25-21 އިންނެވެ. އެ މެޗުގެ މޮޅު ކުޅުންތެރިޔާގެ މަގާމަށް ހޮވުނީ ބަނޑޮހުގެ އިޝާން މުހައްމަދު (ބަޓިސް) އެވެ.\nބަނޑޮހާއި ކޮއްދިއްޕަރު ބައްދަލުކުރި މެޗަކީ ޒޯން އެކެއްގެ ދެވަނަ މެޗެވެ. މިދިޔަ އާދީއްތަ ދުވަހު ކުޅުނު އެ ޒޯނުގެ ފުރަތަމަ މެޗުގައި ވަން އެންޑް އޮންލީ ރީތި ރަށް ރިސޯޓުން ވަނީ 3-1 ސެޓުން ފޯ ސީޒަންސް މޯލްޑިވްސް އެޓް ކުޑަ ހުރާ ބަލިކޮށްފައެވެ. ރީތި ރަށުގައި ކުޅުނު އެ މެޗުގެ ފުރަތަމަ ސެޓު 25-18 އިން ރީތި ރަށް ގެންދިޔަ ނަމަވެސް، ދެވަނަ ސެޓު 23-25 އިން ގެންދިޔައީ ކުޑަ ހުރާ އިންނެވެ. ރީތި ރަށުން ފަހު ދެ ސެޓު ގެންދިޔައީ 25-20 އަދި 25-17 އިންނެވެ. އެ މެޗުގެ މޮޅު ކުޅުންތެރިޔާގެ މަގާމަށް ހޮވުނީ ރީތި ރަށުގެ އާދަމް ނަސީމެވެ.\nއެ މުބާރާތުގެ ޒޯން ދޭއް ވެސް އިއްޔެ ފެށިގެންދިޔައެވެ. އިއްޔެ ހަވީރު ކުޅުނު އެ ޒޯނުގެ ފުރަތަމަ މެޗުގައި ހޮލިޑޭ އިން ޖުމޭރާ ވިއްޓަވެލިން ވަނީ 3-1 ސެޓުން ކަނޑޫމާ މޯލްޑިވްސް ބަލިކޮށްފައެވެ. ކަނޑޫމާގައި ކުޅުނު އެ މެޗުގެ ފުރަތަމަ ދެ ސެޓު 25-20 އަދި 25-14 އިން ޖުމޭރާ ގެންދިޔަ ނަމަވެސް، ތިންވަނަ ސެޓު 24-26 އިން ގެންދިޔައީ ކަނޑޫމާ އިންނެވެ. ޖުމޭރާ އިން މެޗު ކާމިޔާބުކުރީ 25-13 އިން ފަހު ސެޓު ގެންގޮސްގެންނެވެ. އެ މެޗުގެ މޮޅު ކުޅުންތެރިޔާ މަގާމަށް ހޮވުނީ ޖުމޭރާގެ އިބްރާހިމް މަފާޒެވެ.\nއެ މުބާރާތުގެ ޒޯން އެކެއްގައި ވާދަކުރަނީ ބަނޑޮސް މޯލްޑިވްސް އާއި ވަން އެންޑް އޮންލީ ރީތި ރަށާއި ގްރޭންޑް ޕާކް ކޮއްޕިއްޕަރު އަދި ފޯ ސީޒަންސް ކުޑަ ހުރާއެވެ. ޒޯން ދޭއްގައި ވާދަކުރަނީ ޖުމޭރާ ވިއްޓަވެއްޔާއި ހޮލިޑޭ އިން ކަނޑޫމާ މޯލްޑިވްސް އާއި އަނަންތަރާ ދިގު ރަށް އަދި ވޯލްޑޯފް އެސޯރިއާ މޯލްޑިވްސް އިތާފުއްޓެވެ.\nގުޅޭ ޓެގު ވޮލީ ބޯލް ވޮލީބޯޅަ އެސޯސިއޭޝަން އިންޓަ ރިސޯޓް ވޮލީބޯލް ޒޯން ޗެމްޕިއަންޝިޕް


MACL ah 221 million rufiyaage bodu faidhaa eh\n10:46pm | Wednesday, 08 April 2020\nވެލާނާ އިންޓަނޭޝަނަލް އެއާޕޯޓުގައި އަލަށް ހެދި ރަންވޭ. އެ ކުންފުންޏަށް މިދިޔަ އަހަރު ބޮޑު ފައިދާއެއް ލިބިފައިވޭ.\nވެލާނާ އިންޓަނޭޝަނަލް އެއާޕޯޓް ހިންގާ މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އަށް މިދިޔަ އަހަރުގެ ފުރަތަމަ ހަ މަސްދުވަހުގެ ތެރޭގައި ލިބުނު ފައިދާ 221.6 މިލިއަން ރުފިޔާއަށް އިތުރުވެއްޖެ އެވެ.\nސަރުކާރުގެ ކުންފުނިތައް މޮނިޓާކުރާ ޕްރައިވެޓައިޒޭޝަން ބޯޑުން ނެރުނު މިދިޔަ އަހަރުގެ ދެވަނަ ކުއާޓަރުގެ ރިޕޯޓުގައިވާ ގޮތުން އެމްއޭސީއެލްއަށް ފުރަތަމަ ހަމަ ދުވަހުގެ ތެރޭގައި އާމްދަނީގެ ގޮތުގައި 962.3 މިލިއަން ރުފިޔާ ލިބިފައިވެ އެވެ. މިއީ 2017 ވަނަ އަހަރުގެ އެ މުއްދަތާ އަޅާބަލާއިރު 10.9 ޕަސެންޓް އިތުރު އަދަދެކެވެ.\nއެމްޑީޕީގެ ސަރުކާރުން އެ އެއާޕޯޓު ހިންގަން 25 އަހަރަށް އިންޑިއާގެ ޖީއެމްއާރާ ހެދި އެއްބަސްވުން އުވާލުމުން 271 މިލިއަން ޑޮލަރު (4.1 ބިލިއަން ރުފިޔާ) 2016 ވަނަ އަހަރުގެ ނޮވެމްބަރު މަހު ދައްކާފައިވެ އެވެ. އެ ފައިސާ ދެއްކުމުން 2017 ވަނަ އަހަރު އެމްއޭސީއެލްއަށް މާލީ ގޮތުން ބޮޑެތި ގޮންޖެހުންތަކާ ކުރިމަތިވި ނަމަވެސް އެއާޕޯޓު ތަރައްގީކުރަން ބޮޑު ތިން މަޝްރޫއެއް ކުރިޔަށް ގެންދިޔަ އެވެ.\nޕްރައިވެޓައިޒޭޝަން ބޯޑުގެ ރިޕޯޓުގައިވާ ގޮތުން މިދިޔަ އަހަރުގެ ފުރަތަމަ ހަ މަސްދުވަހު އެމްއޭސީއެލްއަށް ލިބުނު ސާފު ފައިދާގެ މިންވަރު ވަނީ 2017 ވަނަ އަހަރުގެ އެ މުއްދަތާ އަޅާބަލާއިރު 12.2 ޕަސެންޓް އިތުރުވެފަ އެވެ. 2017 ވަނަ އަހަރުގެ ދެވަނަ ކުއާޓަރުގައި އެ ކުންފުންޏަށް ސާފު ފައިދާގެ ގޮތުގައި ލިބިފައި ވަނީ 197.4 މިލިއަން ރުފިޔާ އެވެ.\nއެ ރިޕޯޓުގައިވާ ގޮތުން މިދިޔަ އަހަރުގެ ފުރަތަމަ ހަ މަސްދުވަސް ނިމުނުއިރު އެމްއޭސީއެލް އިން ވަނީ އެ ކުންފުނިން ހިންގާ އެންމެ ބޮޑު ތިން ޕްރޮޖެކްޓްގެ ތެރެއިން އާ ރަންވޭ ހެދުމުގެ މަޝްރޫއުގެ ކޮންޓްރެކްޓް އަގުގެ 10 ޕަސެންޓް ދައްކައިފަ އެވެ. ޗައިނާގެ ބީޔޫސީޖީއާ ހަވާލުކޮށްގެން ކުރިޔަށް ގެންދާ އެ މަޝްރޫއަށް އެމްއޭސީއެލް އިން ވަނީ ޗައިނާގެ އެގްޒިމް ބޭންކު މެދުވެރިކޮށް 43.8 މިލިއަން ޑޮލަރު ދައްކައިފަ އެވެ. 211.1 މިލިއަން ޑޮލަރުގެ ރަންވޭގެ މަސައްކަތް ނިމުނީ މިދިޔަ އަހަރުގެ ފަހުކޮޅު އެވެ.\nޕްރައިވެޓައިޒޭޝަން ބޯޑުގެ ރިޕޯޓުގައިވާ ގޮތުން އެމްއޭސީއެލް އިން ވަނީ އަހަރަކު 7.5 މިލިއަން ފަސިންޖަރުންނަށް ހިދުމަތް ދެވޭ ގޮތަށް ސައުދީ ބިންލާދިން ގްރޫޕާ ހަވާލުކޮށްގެން ހަދާ އާ ޓާމިނަލް މަޝްރޫއަށް ވެސް މިދިޔަ އަހަރުގެ ޖޫން 30ގެ ނިޔަލަށް 8.4 މިލިއަން ޑޮލަރު ހަރަދުކޮށްފަ އެވެ. އޭގެ އިތުރުން ބީޔޫސީޖީއާ ހަވާލުކޮށްގެން އަލަށް ހަދާ ސީޕްލޭން ޓާމިނަލަށް ވެސް އެ މުއްދަތުގެ ތެރޭގައި ކޮންޓްރެކްޓް އަގުގެ 10 ޕަސެންޓަށްވާ 8.3 މިލިއަން ޑޮލަރު ހަރަދުކޮށްފައިވެ އެވެ.\nއެއާޕޯޓުތައް, އެމްއޭސީއެލް, ވެލާނާ އިންޓަނޭޝަނަލް އެއާޕޯޓު, ޕްރައިވެޓައިޒޭޝަން ބޯޑު